(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΒ΄

Τρίτη, 26 Μαρτίου 2024 (Μεσημέρι)

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Π. Παππά , σελ.   
2. Ανακοινώνεται ότι τη συνεδρίαση παρακολουθούν μαθητές από το Λύκειο Kosh του Βελγίου, σελ.   
3. Ανακοινώνεται η κατάθεση πρότασης δυσπιστίας, από τον Πρόεδρο της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαο Ανδρουλάκη, κατά της Κυβέρνησής, σύμφωνα με το άρθρο 84 παράγραφος 2 του Συντάγματος και το άρθρο 142 του Κανονισμού της Βουλής, υπογεγραμμένη από την κοινοβουλευτική ομάδα του ΠΑΣΟΚ, του ΣΥΡΙΖΑ, της Νέας Αριστεράς και της Πλεύσης Ελευθερίας, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις», σελ.   
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης με τίτλο «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της Οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης», σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΟΜΙΛΗΤΕΣ

Α. Επί της κατάθεσης της πρότασης δυσπιστίας:  
 ΑΝΔΡΟΥΛΑΚΗΣ Ν. , σελ.   
 ΒΟΡΙΔΗΣ Μ. , σελ.   
  
Β. Επί διαδικαστικού θέματος:  
 ΓΙΑΝΝΟΥΛΗΣ Χ. , σελ.   
 ΚΑΤΡΙΝΗΣ Μ. , σελ.   
 ΠΟΛΑΚΗΣ Π. , σελ.   
 ΤΑΣΟΥΛΑΣ Κ. , σελ.   
  
Γ. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΒΙΛΙΑΡΔΟΣ Β. , σελ.   
 ΒΟΡΙΔΗΣ Μ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΒΒΑΔΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΠΑΠΠΑΣ Ν. , σελ.   
 ΤΣΟΚΑΝΗΣ Χ. , σελ.   
 ΧΑΤΖΗΔΑΚΗΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΒ΄

Τρίτη 26 Μαρτίου 2024 (μεσημέρι)

Αθήνα, σήμερα στις 26 Μαρτίου 2024, ημέρα Τρίτη και ώρα 15.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

Χρόνια πολλά για την 25η Μαρτίου!

Κυρίες και κύριοι συνάδελφοι, ο κ. Πέτρος Παππάς, Βουλευτής Κιλκίς του ΣΥΡΙΖΑ, μας ενημερώνει ότι για το διάστημα από 2-4-2024 έως 4-4-2024 θα βρίσκεται στις Βρυξέλλες, λόγω επισκέψεως στο Ευρωκοινοβούλιο και ζητεί άδεια ολιγοήμερης απουσίας του στο εξωτερικό.

Η Βουλή εγκρίνει;

**ΟΛΟΙ OI ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις».

Η Διάσκεψη των Προέδρων αποφάσισε στη συνεδρίασή της στις 21 Μαρτίου τη συζήτηση του νομοσχεδίου σε μία συνεδρίαση, εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας -όπως συνήθως γίνεται- του δεύτερου εισηγητή. Αυτή είναι η διαδικασία.

Το Σώμα συμφωνεί με τη διαδικασία που προτείνει η Διάσκεψη των Προέδρων;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Συνεπώς το Σώμα συνεφώνησε.

Οπότε, επιτρέψτε μου να καλέσω στο Βήμα τον εισηγητή της Νέας Δημοκρατίας.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, παρακαλώ τον λόγο.

**ΠΡΟΕΔΡΟΣ (Κωνσταντίνος Τασούλας):** Παρακαλώ, έχετε τον λόγο.

**ΜΙΧΑΗΛ ΚΑΤΡΙΝΗΣ:** Να πάρω τον λόγο λίγο πριν ξεκινήσουμε, γιατί, όπως ξέρετε, έχει ήδη προαναγγελθεί από τον Πρόεδρο του ΠΑΣΟΚ η κατάθεση πρότασης δυσπιστίας κατά της Κυβέρνησης, βάσει του άρθρου 84 παράγραφος 2 του Συντάγματος και του άρθρου 142 του Κανονισμού της Βουλής. Οπότε, επειδή αυτό έχει ήδη προαναγγελθεί και υπάρχει και η δημόσια τοποθέτηση από Κοινοβουλευτικές Ομάδες ότι θα συνυπογράψουν αυτή την πρόταση, θεωρώ ότι μάλλον δεν είναι δόκιμο να ξεκινήσει η διαδικασία του νομοσχεδίου και λόγω της σοβαρότητας του περιεχομένου της πρότασης δυσπιστίας, η οποία από στιγμή σε στιγμή θα κατατεθεί στο Προεδρείο.

**ΠΡΟΕΔΡΟΣ (Κωνσταντίνος Τασούλας):** Όντως, έχει προαναγγελθεί. Όπως ξέρετε, όμως, η κατάθεση -γι’ αυτό και περίμενε η κατάθεση την Ολομέλεια- προϋποθέτει Ολομέλεια εν εξελίξει. Άρα αυτή τη στιγμή προσφέρουμε Ολομέλεια εν εξελίξει, για να υποβληθεί η πρόταση δυσπιστίας, όπως έχει αναγγελθεί. Δεν μπορώ να αντιληφθώ, γιατί πειράζει η Ολομέλεια εν εξελίξει που είναι η μόνη περίπτωση να υποβληθεί η πρόταση δυσπιστίας. Πρέπει να έχουμε Ολομέλεια εν εξελίξει.

**ΜΙΧΑΗΛ ΚΑΤΡΙΝΗΣ:** Η Ολομέλεια έχει εκκινήσει ήδη με τη δική σας τοποθέτηση. Έχει ήδη ξεκινήσει.

**ΠΡΟΕΔΡΟΣ (Κωνσταντίνος Τασούλας):** Ναι, αλλά δεν μπορώ να τη διακόψω τώρα. Μόλις κατατεθεί, όπως θα δείτε, εφόσον κατατεθεί -για να το πάμε και στο τυπικό- διακόπτεται η διαδικασία, διακόπτονται οι επιτροπές και καθορίζουμε τον χρόνο ενάρξεως και διεξαγωγής της συζήτησης. Συνεπώς ξεκινάμε και περιμένουμε αυτό που προφανώς θα συμβεί.

Παρακαλώ να ανοίξει το σύστημα της ηλεκτρονικής εγγραφής.

Τον λόγο έχει ο εισηγητής της Νέας Δημοκρατίας κ. Αθανάσιος Καββαδάς για δεκαπέντε λεπτά.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Όπως ακούσαμε και από τον κύριο συνάδελφο, τον φίλο μου, τον Μιχάλη Κατρίνη, για την πρόταση μομφής για το ζήτημα των Τεμπών, είναι ένα θέμα το οποίο όλες τις προηγούμενες μέρες διαβάσαμε αλλά και ακούσαμε και δεν μας προξενεί καμμία εντύπωση. Εντάσσεται στη συνεχιζόμενη προσπάθεια εργαλειοποίησης και πολιτικής εκμετάλλευσης μιας τραγωδίας. Αυτοί που δήθεν κόπτονται για τους θεσμούς, δεν σέβονται έναν από τους κορυφαίους θεσμούς, αν όχι το κορυφαίο βάθρο της δημοκρατίας που ερευνά την υπόθεση σε βάθος. Αναφέρομαι στη δικαιοσύνη. Γιατί η υπόθεση αυτή για όσους το ξεχνούν, αποτελεί αντικείμενο έρευνας από τη δικαιοσύνη. Υπάρχουν λειτουργοί της δικαιοσύνης που αυτή τη στιγμή διεξάγουν έρευνα.

Δυστυχώς η Αντιπολίτευση ευτελίζει και τους κοινοβουλευτικούς θεσμούς μπροστά στην απελπισία της. Η μάχη για το ποιος θα βγει δεύτερος οδηγεί σε μία πρόταση μομφής με αναπόδεικτους ισχυρισμούς, μία πρόταση μομφής που στηρίζεται σε θεωρίες συνωμοσίας. Μάλιστα ο Αρχηγός του ΣΥΡΙΖΑ προκειμένου να μην υστερήσει, προέβη σε μια αχαρακτήριστη δήλωση. Ζήτησε εκλογές με την παρουσία διεθνών παρατηρητών, νομίζοντας προφανώς ότι έχει έρθει σε κάποια τριτοκοσμική χώρα και όχι σε μια Κοινοβουλευτική Δημοκρατία που λειτουργεί αδιάλειπτα εδώ και πενήντα χρόνια με πλήρη σεβασμό στους θεσμούς και στην οποία ουδείς έχει αμφισβητήσει το εκλογικό αποτέλεσμα.

**ΠΑΥΛΟΣ ΠΟΛΑΚΗΣ:** Τώρα ο εισηγητής μιλάει για το νομοσχέδιο;

**ΑΘΑΝΑΣΙΟΣ ΚΑΒΒΑΔΑΣ:** Κύριε Πολάκη, θα πάμε και στο νομοσχέδιο. Μην αγχώνεστε.

**ΠΡΟΕΔΡΟΣ (Κωνσταντίνος Τασούλας):** Με συγχωρείτε, εάν εισηγείστε να εφαρμόσουμε αυστηρά το να μιλάμε εντός του θέματος, τότε η Βουλή θα καλυφθεί από απόλυτη σιγή.

**ΠΑΥΛΟΣ ΠΟΛΑΚΗΣ:** Συμφωνώ απόλυτα.

**ΠΡΟΕΔΡΟΣ (Κωνσταντίνος Τασούλας):** Συνεχίστε, κύριε Καββαδά.

**ΑΘΑΝΑΣΙΟΣ ΚΑΒΒΑΔΑΣ:** Αλλά και το γεγονός, κύριοι συνάδελφοι, ότι οι εκλογές διενεργούνται με απόλυτη ελευθερία και σεβασμό στους δημοκρατικούς κανόνες, κάποιοι θέλουν να μας μεταφέρουν σε ένα σκηνικό τριτοκοσμικής χώρας προφανώς επειδή δεν αντέχουν τη βούληση των πολιτών που τους αποδοκίμασε ηχηρά και θα τους αποδοκιμάσει εκ νέου.

Αν όμως η πρόταση δυσπιστίας κατατεθεί, όλα αυτά θα τα πούμε στις επόμενες τρεις ημέρες.

Και πάμε τώρα στο νομοσχέδιο.

Κυρίες και κύριοι συνάδελφοι, όλοι φαντάζομαι συμφωνούμε σε μια βασική αρχή ότι το κύριο στοιχείο μιας εφαρμοσμένης και ασκούμενης φορολογικής πολιτικής είναι η φορολογική δικαιοσύνη. Το νομοσχέδιο που έρχεται σήμερα προς συζήτηση και ψήφιση στην Ολομέλεια της Βουλής για την ενσωμάτωση της οδηγίας 2523/2022 της Ευρωπαϊκής Ένωσης στην εθνική νομοθεσία, αυτή την αρχή υπηρετεί.

Διαμορφώνεται το θεσμικό πλαίσιο για την επιβολή ενός ελάχιστου επιπέδου φορολόγησης για τους μεγάλους πολυεθνικούς και εγχώριους ομίλους. Γιατί όπως τόνισα και κατά τη συζήτηση του νομοσχεδίου στην Επιτροπή Οικονομικών, οι πολυεθνικές επιχειρήσεις και οι όμιλοι με μεγάλο τζίρο είναι ταυτόχρονα παντού και πουθενά. Μπορεί να δραστηριοποιούνται σε κάθε χώρα, να διακινούν εκεί τα προϊόντα τους με τις δυνατότητες που παρέχει η ψηφιακή οικονομία αλλά ταυτόχρονα μπορούν να χρησιμοποιούν τα κενά που υπάρχουν και να μεταφέρουν τα κέρδη τους στους λεγόμενους φορολογικούς παραδείσους και να απολαμβάνουν μηδενικής ή χαμηλής φορολόγησης.

Θα αναφέρω χαρακτηριστικές περιπτώσεις όπως είναι τα νησιά Μάρσαλ, Κέιμαν, Βανουάτου, Βερμούδες, Μαλδίβες και Μπαρμπάντος. Εκεί εμφανίζονται να έχουν την έδρα τους επιχειρηματικοί κολοσσοί, διασφαλίζοντας χαμηλή φορολογία, ενώ υπάρχουν δεκάδες άλλα κράτη που δηλώνονται ως έδρα πολυεθνικών για να έχουν μειωμένη φορολογία. Υπολογίζεται ότι το 2019 τα κέρδη των πολυεθνικών ομίλων σε αυτούς φορολογικούς παραδείσους πλησίαζαν το ένα τρισεκατομμύριο δολάρια.

Μάλιστα η πορεία αυτών των κερδών τα τελευταία χρόνια είναι αυξητική. Σύμφωνα με στοιχεία του ΟΟΣΑ τα συνολικά ετήσια κέρδη μεγάλων πολυεθνικών ομίλων είναι 5,9 τρισεκατομμύρια δολάρια. Από αυτά το 13% φορολογείται με ποσοστά κάτω του 5%. Το 23% φορολογείται με ποσοστά 5% έως και 15%. Η διαπίστωση αυτή δεν είναι τωρινή. Εδώ και πολύ καιρό όλες οι χώρες αλλά και ο ΟΟΣΑ διαμορφώνουν ένα πλαίσιο κατά της φοροδιαφυγής και της φοροαποφυγής, αντιμετωπίζοντας όλα τα κενά που υπάρχουν στο σύστημα.

Ήταν φανερό ότι προκειμένου να αντιμετωπιστούν αυτές οι πρακτικές φοροαποφυγής, χρειαζόμαστε ένα ενιαίο και κυρίως αποτελεσματικό πλαίσιο που θα εφαρμόζεται από όλες τις χώρες μέλη του ΟΟΣΑ. Βέβαια παρά την αρχική συμφωνία δεν έχουν υιοθετήσει όλες οι χώρες τους κανόνες του ΟΟΣΑ. Η Ευρωπαϊκή Ένωση μαζί με την Ελβετία και τη Νορβηγία, το Ηνωμένο Βασίλειο και πολλές χώρες της Κοινοπολιτείας έχουν προχωρήσει σημαντικά τη διαδικασία ενσωμάτωσης της οδηγίας.

Άλλες χώρες, όπως οι ΗΠΑ, η Κίνα, η Ρωσία, αλλά και η Τουρκία, δεν έχουν ανακοινώσει ακόμη πρόθεση υιοθέτησης των κανόνων. Ωστόσο από τη συμμετοχή των εκατόν σαράντα χωρών στην αρχική πρωτοβουλία, φαίνεται ότι οι φορολογικοί παράδεισοι δεν έχουν επιπτώσεις μόνο σε μικρές οικονομίες, όπως η ελληνική, αλλά και σε οικονομίες κολοσσούς, οι οποίες έχουν τεράστια διαφυγόντα δημόσια έσοδα από αυτή την πρακτική.

Κυρίες και κύριοι συνάδελφοι, η επιβολή ενός ελάχιστου επιπέδου φορολόγησης των μεγάλων πολυεθνικών εταιρειών είναι ένα μεγάλο βήμα προόδου. Παρά τις επιμέρους διαφορετικές προσεγγίσεις που υπάρχουν, είναι ένα δεδομένο που αναγνωρίζεται. Η εφαρμογή της συγκεκριμένης οδηγίας στις χώρες μέλη της Ευρωπαϊκής Ένωσης θα έχει εφαρμογή από φέτος, ενώ σταδιακά θα εφαρμοστεί και στις άλλες χώρες μέλη του Οργανισμού Οικονομικής Συνεργασίας και Ανάπτυξης.

Τι αφορά, όμως, η ενσωμάτωση και η εφαρμογή της συγκεκριμένης οδηγίας; Ποιο είναι το περιεχόμενό της; Αυτό το οποίο επιτυγχάνεται είναι ότι εισάγεται ένα νέο σύστημα υπολογισμού του πραγματικού φόρου που καταβάλλουν οι μεγάλοι επιχειρηματικοί και πολυεθνικοί όμιλοι. Σε πρακτικό επίπεδο αυτό σημαίνει ότι οι μεγάλοι επιχειρηματικοί όμιλοι θα καταβάλουν ελάχιστο φόρο τουλάχιστον 15% στα κράτη όπου δραστηριοποιούνται.

Σε ό,τι αφορά στον υπολογισμό του φόρου, για να αντιληφθούμε τη μηχανική, αλλά και τον τρόπο που υπολογίζεται, ας πάρουμε ως παράδειγμα την Ελλάδα. Θα προσπαθήσω να αποδώσω την ουσία, παραλείποντας τις πολλές λεπτομέρειες και χρησιμοποιώντας ίσως όχι τους ακριβείς τεχνικούς όρους αλλά τους πιο κατανοητούς.

Κατ’ αρχάς το σύνολο των κανόνων της οδηγίας βασίζεται στην εύρεση του πραγματικού φορολογικού συντελεστή που διαφοροποιείται από τον ονομαστικό. Ο ονομαστικός συντελεστής, που εφαρμόζεται στη δήλωση φορολογίας εισοδήματος νομικών προσώπων, είναι το 22% που υπολογίζεται επί του φορολογητέου κέρδους. Στον ονομαστικό συντελεστή η φορολογική βάση -όπως ξέρετε- μειώνεται με διάφορους τρόπους, όπως για παράδειγμα με λογιστικές διαφορές, απαλλασσόμενα έσοδα, αναγνώριση εξόδων σε διαφορετική χρήση, μεταφορά φορολογικών ζημιών, φορολογικά κίνητρα.

Αντίθετα, ο πραγματικός φορολογικός συντελεστής δεν αντλείται από τη φορολογική δήλωση, αλλά προκύπτει από τις οικονομικές καταστάσεις, δηλαδή, τα λογιστικά βιβλία. Ο πραγματικός φορολογικός συντελεστής προκύπτει από τη διαίρεση του φόρου από τις οικονομικές καταστάσεις, με το αποτέλεσμα του ομίλου προ φόρων. Εφόσον το αποτέλεσμα αυτής της διαίρεσης του φόρου εισοδήματος προς το αποτέλεσμα του ομίλου προ φόρων είναι μεγαλύτερο του 15%, τότε δεν υπάρχει υποχρέωση καταβολής συμπληρωματικού φόρου. Εάν, όμως, το αποτέλεσμα είναι μικρότερο του 15%, τότε ο όμιλος πρέπει να καταβάλει συμπληρωματικό φόρο μέχρι η πραγματική φορολογική επιβάρυνση να φθάσει το 15%. Αυτό ακριβώς προβλέπει η συγκεκριμένη οδηγία.

Αυτή είναι η ουσία της συγκεκριμένης παρέμβασης. Να διασφαλιστεί ένα ελάχιστο επίπεδο φορολόγησης για τους μεγάλους πολυεθνικούς ομίλους.

Όταν μιλάμε για μεγάλους επιχειρηματικούς και πολυεθνικούς ομίλους, θα πρέπει να αποσαφηνίσουμε ποιους αφορά η εφαρμογή αυτού του μέτρου. Αφορά ομίλους που ο ενοποιημένος τζίρος τους ξεπερνά τα 750 εκατομμύρια ευρώ για τουλάχιστον δύο από τα τέσσερα τελευταία έτη, πριν το 2024. Αφορά πολυεθνικούς ομίλους και τις θυγατρικές τους αλλά και εγχώριους επιχειρηματικούς ομίλους. Στην Ελλάδα η εφαρμογή αυτού του μέτρου αφορά δεκαεννέα ελληνικούς επιχειρηματικούς ομίλους και περίπου χίλιες θυγατρικές πολυεθνικών ομίλων που δραστηριοποιούνται εδώ.

Επίσης, όπως είπα και στην τοποθέτησή μου στην επιτροπή, δεν επέρχεται καμμία αλλαγή στον φορολογικό συντελεστή 22% για τις επιχειρήσεις που ισχύει στην Ελλάδα. Ο συμπληρωματικός φόρος του 15% θα επιβάλλεται μόνο εάν η φορολογική συνεισφορά αυτών των ομίλων κινείται κάτω του 15%, όπως εξήγησα και πριν.

Εδώ να σημειώσουμε ότι από την εφαρμογή του μέτρου εξαιρούνται, μεταξύ άλλων, οι κρατικές οντότητες, οι διεθνείς οργανισμοί αλλά και οι μη κερδοσκοπικοί οργανισμοί και τα συνταξιοδοτικά ταμεία.

Πως μοιράζεται, όμως, αυτή η φορολόγηση μεταξύ των κρατών; Ο νέος αυτός τρόπος φορολόγησης εφαρμόζεται σε όλα τα κράτη, όπου ένας πολυεθνικός όμιλος έχει παρουσία με την εφαρμογή των κάτωθι κανόνων.

Πρώτον, το κράτος μπορεί να εισπράξει τον συμπληρωματικό φόρο και για τη μητρική και για όλες τις θυγατρικές του ομίλου που βρίσκονται σε κράτη, όπου ο πραγματικός φορολογικός συντελεστής, υπολογισμένος όπως περιέγραψα πιο πάνω, είναι κάτω από 15%. Αυτό αποκαλείται κανόνας συμπερίληψης εισοδήματος.

Δεύτερον, τι γίνεται εάν η μητρική εταιρεία έχει έδρα εκτός Ευρωπαϊκής Ένωσης ή σε χώρα που δεν συμμετέχει στο σύστημα; Και πάλι υπόκειται σε καταβολή συμπληρωματικού φόρου, ο οποίος όπως υπολογίζεται με βάση τον αριθμό των εργαζομένων και την αξία των περιουσιακών στοιχείων προς τα αντίστοιχα σύνολα των θυγατρικών που βρίσκονται σε χώρες που εφαρμόζουν το σύστημα. Αυτός είναι ο κανόνας υποφορολογημένων κερδών.

Τρίτον, κάθε κράτος όπου υπάρχουν θυγατρικές, μπορεί να εισπράξει τον συμπληρωματικό φόρο για τις τοπικές θυγατρικές. Αυτός αποκαλείται «εγχώριος συμπληρωματικός φόρος».

Η Ελλάδα, όπως και τα περισσότερα -εάν όχι όλα- κράτη-μέλη της Ευρωπαϊκής Ένωσης, επιλέγει την υιοθέτηση του εγχώριου συμπληρωματικού φόρου, ώστε ο φόρος να καταβάλλεται από τη θυγατρική εταιρεία του αλλοδαπού ομίλου στο εσωτερικό της χώρας και με τον τρόπο αυτό να συμβάλει στην αύξηση των φορολογικών εσόδων.

Επομένως, σε επίπεδο Ευρωπαϊκής Ένωσης υπάρχει ένα ενιαίο σύστημα.

Από εκεί και πέρα, κυρίες και κύριοι συνάδελφοι, το νομοσχέδιο περιέχει και μια σειρά άλλων διατάξεων που αντιμετωπίζουν υπαρκτά προβλήματα και έχουν θετική στόχευση. Αναφέρω χαρακτηριστικά:

Πρώτον, την παροχή δυνατότητας στον Υπουργό Εθνικής Οικονομίας και Οικονομικών να αναστέλλει έως και για έναν ολόκληρο χρόνο την είσπραξη των ληξιπρόθεσμων χρεών προς το δημόσιο πολιτών που έχουν πληγεί από φυσικές καταστροφές.

Δεύτερον, τη βελτίωση της αποτελεσματικότητας των τελωνειακών και φορολογικών ελέγχων με τη χρήση ψηφιοποιημένης διαχείρισης υπογραφής κατά τη διενέργεια των ελέγχων αλλά και τη βελτίωση διαχείρισης κατασχεθέντων προϊόντων.

Τρίτον, την αποστολή βεβαιωθέντων εσόδων αποκλειστικά μέσω του κέντρου διαλειτουργικότητας της Γενικής Γραμματείας Πληροφοριακών Συστημάτων Ψηφιακής Διακυβέρνησης του Υπουργείου Ψηφιακής Διακυβέρνησης, προκειμένου να επιταχύνεται η διαδικασία είσπραξης.

Κυρίες και κύριοι συνάδελφοι, πιστεύω ότι το περιεχόμενο αλλά και η στόχευση του νομοσχεδίου αποτελούν τις προϋποθέσεις για να εκφραστεί ευρεία συναίνεση στην ψήφισή του.

Όπως είπα και στην αρχή της ομιλίας μου, η δικαιοσύνη στη φορολογική πολιτική πρέπει να επιβάλλεται με τρόπο απόλυτο και αδιαμφισβήτητο. Η φοροαποφυγή έρχεται σε αντίθεση με την κοινωνική ευθύνη και το νομοσχέδιο αυτό έρχεται για να καλύψει ένα κενό που υπήρχε και ταυτόχρονα, να συμβάλει στην αύξηση των φορολογικών εσόδων.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Καββαδά.

Τον λόγο κανονικά έχει ο κ. Γιαννούλης, αλλά μου ζητάει τον λόγο για δύο λεπτά ο κ. Παππάς, ο οποίος είναι Κοινοβουλευτικός Εκπρόσωπος.

Ελάτε, κύριε Παππά.

**ΝΙΚΟΛΑΟΣ ΠΑΠΠΑΣ:** Ευχαριστώ κύριε Πρόεδρε.

Σύσσωμη η Κοινοβουλευτική Ομάδα του ΣΥΡΙΖΑ - Προοδευτική Συμμαχία συνυπογράφει την πρόταση δυσπιστίας και νομίζω ότι πρέπει να αδράξουμε την ευκαιρία και να κάνουμε τις επόμενες δύο, τρεις ημέρες, ημέρες δημιουργικής συζήτησης, χωρίς ανακρίβειες και οξύτητες, οι οποίες δεν θα μπορέσουν να δώσουν την ευκαιρία στον λαό να βγάλει συμπεράσματα.

Άκουσα τον εισηγητή της Νέας Δημοκρατίας να λέει επί της πρότασης που καταθέσαμε κάτι το οποίο είναι απολύτως ακραίο. Σε καμμία, λοιπόν, χώρα του ΟΑΣΕ δεν διεξάγονται εκλογές χωρίς την παρουσία διεθνών παρατηρητών.

Παίρνω τον λόγο, κύριε Πρόεδρε, μόνο και μόνο για να καταθέσω την έκθεση των παρατηρητών σε σχέση με τις τελευταίες εκλογές.

**ΠΡΟΕΔΡΟΣ (Κωνσταντίνος Τασούλας):** Ποια έκθεση;

**ΝΙΚΟΛΑΟΣ ΠΑΠΠΑΣ:** Την έκθεση των παρατηρητών του ΟΑΣΕ για τις βουλευτικές εκλογές του Μαΐου. Είναι πάρα πολύ ενδιαφέρουσα και θα ήθελα να συστήσω και στους Βουλευτές της Πλειοψηφίας να ρίξουν μια ματιά, διότι σε αυτή την έκθεση γίνεται λόγος για τα εξής ζητήματα, τα οποία δεν έχουν επιλυθεί: Την ισότιμη πρόσβαση και την εκλογιμότητα των γυναικών. Την ανεξαρτησία της δημόσιας τηλεόρασης. Τη διαφάνεια στα δάνεια των κομμάτων, κύριε Βορίδη. Κάποτε ήσασταν σε ένα κόμμα το οποίο είχε στην αιχμή του δόρατος της δημόσιας κριτικής του τη δανειοδότηση της Νέας Δημοκρατίας. Τη διαφήμιση στα μέσα κοινωνικής δικτύωσης, η οποία -λέει η έκθεση των διεθνών παρατηρητών- ότι ενδέχεται να συνδέεται με αδιαφανείς χρηματοδοτήσεις. Και βεβαίως, τις αγωγές κατά δημοσιογράφων, οι οποίες έχουν εκδικητικό χαρακτήρα.

**ΠΡΟΕΔΡΟΣ (Κωνσταντίνος Τασούλας):** Να την καταθέσετε στα Πρακτικά.

**ΝΙΚΟΛΑΟΣ ΠΑΠΠΑΣ:** Θα την καταθέσουμε, βεβαίως.

Αντιλαμβάνεστε, κύριε Πρόεδρε, ότι εδώ είμαστε ενώπιον μιας νέας πολιτικής συνθήκης. Είναι προφανές ότι η Νέα Δημοκρατία δεν έχει αποφασίσει πώς να την αντιμετωπίσει. Θα ήθελα για άλλη μια φορά να συστήσω να αποφεύγονται οι ακρότητες.

Σας ευχαριστώ πάρα πολύ.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Θα δώσω τον λόγο στον Υπουργό Επικρατείας για μια σύντομη, επίσης, απάντηση.

Κύριε Γιαννούλη, θα το υποστείτε και αυτό. Αφού ξεκίνησε ο κ. Παππάς, πρέπει να ολοκληρωθεί ο κύκλος.

Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Παππά, έχω υπηρετήσει στην κοινοβουλευτική συνέλευση του ΟΑΣΕ για περίπου δέκα χρόνια. Έχω συμμετάσχει σε αποστολές παρατήρησης διεθνών παρατηρητών. Ήμουν δε επικεφαλής στην παρατήρηση των εκλογών στις Ηνωμένες Πολιτείες όταν εξελέγη ο κ. Τραμπ. Ήμουν επικεφαλής των διεθνών παρατηρητών. Δεν εξελέγη χάρη στην παρατήρησή μου.

Θέλω να σας διευκρινίσω τα εξής και να τα μεταφέρετε, γιατί προφανώς ο Πρόεδρός σας δεν τα γνωρίζει.

Σε όλες τις εκλογές που έχουν γίνει στην Ελλάδα υπάρχουν διεθνείς παρατηρητές. Αποτελεί δε σταθερή και μόνιμη διαδικασία η υποβολή του αιτήματος της ελληνικής Κυβερνήσεως προς τον ODIHR, Office for Democratic Institutions and Human Rights, του ΟΑΣΕ, προκειμένου να στέλνει παρατηρητές στις εκλογές. Σε όλες! Δεν υπήρξε παράλειψη σε μία! Για να μαθαίνετε.

Το κρίσιμο σε αυτό που διαβάζετε δεν είναι οι επιμέρους παρατηρήσεις που ο ODIHR κάνει σε όλες τις χώρες του κόσμου, σε όλες τις εκλογές, αλλά δύο μαγικές λέξεις, οι οποίες είναι αυτές που κρίνουν το αποτέλεσμα των εκλογών σε σχέση με τη διεθνή παρατήρηση: «Free and fair elections», «ελεύθερες και δίκαιες εκλογές». Και σε όλες -σε όλες- τις εκθέσεις του ODIHR και του ΟΑΣΕ πάντοτε οι ελληνικές εκλογές κρίθηκαν ως ελεύθερες και δίκαιες. Σε όλες! Σε όλες!

(Χειροκροτήματα από την πτέρυγα της Νέας Δημοκρατίας)

Θέλω ευθέως να ρωτήσω το κόμμα σας: Έχετε πρόθεση να αμφισβητήσετε ένα κεκτημένο δεκαετιών στη Μεταπολίτευση, που λέει ότι οι υπηρεσίες του Υπουργείου Εσωτερικών διεξάγουν ελεύθερες και δίκαιες εκλογές; Το κάνετε γιατί καταλαβαίνετε ότι έρχεται ένα δύσκολο αποτέλεσμα και αντί να το αποδεχθείτε αυτό το δύσκολο αποτέλεσμα για εσάς, θέλετε να πείτε κάτι άλλο;

Επειδή προσφάτως είχαμε τρεις εκλογές, βουλευτικές εκλογές, επαναληπτικές βουλευτικές εκλογές -δεύτερη φορά, με το συγκεκριμένο αποτέλεσμα- και αυτοδιοικητικές εκλογές -αυτές διεξήχθησαν όταν κυβέρνηση ήταν η Νέα Δημοκρατία με τον προβλεπόμενο τρόπο-, το ερώτημα είναι: Αμφισβητήσατε το αποτέλεσμά τους; Το αμφισβητείτε; Έχει αλλάξει κάτι; Τι είναι αυτή η συζήτηση που ανοίγεται με την ευθύνη του κόμματος της Αξιωματικής Αντιπολίτευσης; Θέλω μία καθαρή τοποθέτηση από εσάς. Αμφισβητείτε τον τρόπο διεξαγωγής των εκλογών;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Τον λόγο έχει ο κ. Γιαννούλης, ο εισηγητής του ΣΥΡΙΖΑ, για το συζητούμενο νομοσχέδιο.

**ΠΑΥΛΟΣ ΠΟΛΑΚΗΣ:** … (δεν ακούστηκε).

**ΠΡΟΕΔΡΟΣ (Κωνσταντίνος Τασούλας):** Ησυχία, κύριε Πολάκη. Μην διακόπτετε τον κ. Γιαννούλη.

Ορίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Βορίδη, από την εμπειρία και από τη διαίσθησή μου, όταν σας βλέπω εν εξάλλω, ξέρω ότι έχετε πάντα άδικο.

Το ερώτημα που πρέπει να τεθεί και να το απαντήσετε εσείς -γιατί εσείς είστε απολογούμενοι και όχι εμείς- είναι: Είστε διατεθειμένοι να κάνετε ελεύθερες και δίκαιες εκλογές, με τη διαρροή των προσωπικών δεδομένων σαν τραπουλόχαρτα μέσω κομματαρχών, που έχουν έδρα τη Συγγρού, την Πειραιώς; Δεν ξέρω που είστε. Στη Συγγρού ήταν άλλα συμφέροντα, τώρα τα πολεμάτε. Είστε διατεθειμένοι να υπερασπιστείτε το δικαίωμα των Ελλήνων τα προσωπικά τους δεδομένα να μην είναι στη διάθεση του κάθε κομματόσκυλου; Απαντήστε.

Εγώ σας απαντώ. Δεν αμφισβητούμε το πολίτευμα. Δεν αμφισβητούμε τις εκλογές. Αμφισβητούμε εσάς και τα όρια ανοχής στην εντιμότητα την πολιτική.

Δεν κάναμε εμείς υποκλοπές, κύριε Βορίδη. Εσείς κάνατε. Εσάς και τον κ. Χατζηδάκη άκουγε ο κ. Μητσοτάκης, το τι λέγατε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Την ηγεσία του στρατού παρακολουθούσε. Δεν μπορεί εσείς να είστε κήνσορες και τιμητές ζητημάτων κράτους δικαίου.

(Θόρυβος στην Αίθουσα)

Κύριε Πρόεδρε, δεν θα ζητήσω την προστασία σας, αλλά ο θόρυβος μου προκαλεί δυσανεξία, γιατί μπορεί να πω χειρότερα πράγματα.

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία.

**ΧΡΗΣΤΟΣ ΓΙΑΝΝΟΥΛΗΣ:** Έχω στα δεξιά μου, κύριε Βορίδη, έναν πολιτικά μη γενναίο Υπουργό, εσάς, που κρύφτηκε πίσω από τις κομματικές σκοπιμότητες και πρόσβαλε τον επικεφαλής Πρόεδρο και Πρωθυπουργό της παράταξής του. Και μας λέτε εσείς για κανονικότητα;

Έχω πιο δίπλα σας τον «πολυπουργό» Κώστα Χατζηδάκη που διέλυσε ΟΣΕ, διέλυσε «Ολυμπιακή», διέλυσε ό,τι είχε δημόσιο χαρακτήρα και υπεραξία για τους πολίτες και σήμερα σε αυτό το νομοσχέδιο -το χούι πεθαίνει τελευταίο-, που ας υποκριθούμε ότι συζητάμε, στην ουσία έβαλε σε ρόλο πολιτικού αυτοφωράκια τον κ. Θεοχάρη, να συζητάμε στις επιτροπές τέσσερις ημέρες για κάτι που συμφωνούσαμε, για να έρθει μια τροπολογία ντροπής.

Τι λέει; Εάν ψηφίζαμε, συνάδελφοι και συναδέλφισσες, αυτό θα ψηφίζαμε, μια τροπολογία που λέει ότι ό,τι μείωση εσόδων προέρχεται από Airbnb, από διάφορες ρυθμίσεις κ.λπ…

Σας το διαβάζω mot a mot: «Η ανωτέρω μείωση εσόδων, το ύψος της οποίας εξαρτάται από πραγματικά περιστατικά, θα αναπληρώνεται από άλλες πηγές εσόδων του κρατικού προϋπολογισμού.».

Μιλάτε εσείς σε εμάς για κοστολόγηση; Αυτό εδώ είναι μνημείο αχρείου προϋπολογισμού! Είναι αχρεία οικονομική πρακτική! Θα μοιράζετε λεφτά δεξιά και αριστερά και όταν ανακαλύπτετε ότι αυτά τα συμφέροντα δεν συμφωνούν με εσάς, θα τα καταγγέλλετε ανωνύμως.

Μαρινάκης! Ο Παύλος. Μην βιάζεστε. Δεν λέω τον άλλον. Γιατί τον άλλο δεν τον ξέρατε. Δεν τον γνωρίζατε. Ο άλλος δεν έδινε κλιματιστικά στα γραφεία της Νέας Δημοκρατίας.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Έγινε ευρύτερα γνωστός, όμως.

**ΧΡΗΣΤΟΣ ΓΙΑΝΝΟΥΛΗΣ:** Είστε και Ολυμπιακός; Ανάγκα κομματικής πειθαρχίας γίνατε Ολυμπιακός;

**ΠΡΟΕΔΡΟΣ (Κωνσταντίνος Τασούλας):** Κύριε Γιαννούλη, απευθύνεστε προς το Σώμα.

**ΧΡΗΣΤΟΣ ΓΙΑΝΝΟΥΛΗΣ:** Είπα το επίθετο «Μαρινάκης», γιατί σας βλέπω λίγο αγχωμένους.

Κύριε Πλεύρη, είναι πάρα πολύ ωραίο το t-shirt που φοράτε αλλά θα έπρεπε να υπάρχει ένα t-shirt που να λέει «θέλουμε δικαιοσύνη, εντιμότητα και γενναιότητα τώρα σε αυτή τη χώρα». Όχι μόνο γιατί έχετε πολύ μεγάλη ευθύνη για το έγκλημα των πενήντα επτά ψυχών των Τεμπών, έχετε ευθύνη για μία σειρά λαθροχειρίες που τριακόσιοι τριάντα Ευρωβουλευτές είπαν στην Κυβέρνηση Μητσοτάκη φτάνει και δεν έχετε όριο!

Ως προς αυτό που σας διάβασα τώρα ως τροπολογία νομοσχεδίου -γιατί αυτή είναι η νέα σας κοινοβουλευτική μανιέρα-, τι γίνεται; Φέρνουμε νομοσχέδιο που στην ουσία θέλει να επικαιροποιήσει τροπολογίες.

Όλοι, ακόμα και αυτοί που έχουν ως γνωστικό αντικείμενο την πολιτική επιστήμη, θεωρούσαμε ότι έρχονται τα νομοσχέδια και συμπληρώνονται από κάποιο μέρος σχετικών τροπολογιών για να επιτυγχάνεται καλύτερο κοινοβουλευτικό έργο. Μα μέχρι και σε αυτό, όχι παρατηρητές χρειάζεστε, χρειάζεστε ειδική εκπαίδευση, εξωτερική ενίσχυση για να το κόψετε, γιατί έχει επέλθει εθισμός.

Μαρινάκης -επιστρέφω- Παύλος. Παύλος Μαρινάκης. Περιμένω να ακούσω πότε θα έχετε τη γενναιότητα, την εντιμότητα, το θάρρος και την ειλικρίνεια, αν έχετε εσωτερικά ζητήματα με παλιούς υποστηρικτές σας και οικονομικά συμφέροντα και τα σπάσατε, να πείτε τον λόγο για τον οποία τα σπάσετε. Ας τον πείτε στους πολίτες. Εμείς δεν κάνουμε τους ντεντέκτιβ. Εμείς βλέπουμε όμως μια σειρά από αποκαλύψεις, είτε της δικαιοσύνης είτε του Τύπου, να έρχονται σαν στίγμα στην θητεία σας από το 2019.

Θα κλείσω σε αυτήν την υποτιθέμενη εισήγηση για το νομοσχέδιο απευθυνόμενος και στους τρεις σας, κύριε Βορίδη, κύριε Χατζηδάκη και κύριε Θεοχάρη, που εκτίσατε την ποινή σας, αλλά η τελευταία μέρα βγήκε λίγο δυσανάλογη με τις προσδοκίες σας λέγοντας το εξής. Ο Κυβερνητικός σας Εκπρόσωπος, ο κ. Παύλος Μαρινάκης, ο οποίος ήθελε να κάνει σκοποβολή πάνω στο σώμα του Αλέξη Τσίπρα στον εμφύλιο πόλεμο -εσείς που διδάσκετε μη τοξικό λόγο ή ποιότητα, νηφαλιότητα, αυτός δεν είναι ο κ. Μαρινάκης που ήθελε να σκοτώσει τον Αλέξη Τσίπρα στον εμφύλιο πόλεμο;- ένας συνδυασμός πραγματικά χυδαίος και εκρηκτικός, ανταμείφθηκε με τη θέση του Υπουργού στην Κυβέρνηση Μητσοτάκη.

Στις πέντε λέξεις σας οι τέσσερις περιέχουν ειρωνεία και οι πέντε σαρκασμό και πολιτική χυδαιότητα κατά του Προέδρου του ΣΥΡΙΖΑ Στέφανου Κασσελάκη. Έχετε μία θεατρική έφεση. Είτε είναι δικονομικές θεατρικές αποδόσεις αυτές που παίρνετε, διάφορα βαριά νομικά βιβλία, τα κουνάτε από εδώ, τα κουνάτε από εκεί πέρα, τα γυρίζετε πάνω κάτω αλλά το αποτέλεσμα μένει το ίδιο. Όπως λένε οι άνθρωποι στα χωριά «λάδι, λάδι, λάδι, από τηγανίτα τίποτα».

Ο κ. Μαρινάκης αποκάλεσε τους πολιτικούς του αντιπάλους πολιτικές βδέλλες. Μάλιστα. Εσείς συνέχεια μιλάτε με αυτόν τον ειρωνικό τρόπο. Φαντάζομαι δεν σας καλεί ο Πρωθυπουργός για να ψηφίσετε και αυτό το νομοσχέδιο, μην υπάρχει κάποια διαφυγή. Σε αυτήν, λοιπόν, την υπόθεση λέτε «ενημερώστε τον κ. Κασσελάκη, ο κ. Κασσελάκης δεν γνωρίζει, ο κ. Κασσελάκης πρέπει να μάθει, ο κ. Κασσελάκης το ένα, ο κ. Κασσελάκης το άλλο, ο ΣΥΡΙΖΑ είναι πολιτικές βδέλλες» κλπ. .

Ξέρετε κάτι; Ακόμα και αν δεν γνωρίζει ο κ Κασσελάκης, ακόμα κι αν δεν ξέρει κάτι, κύριε Βορίδη, ο Κασσελάκης δεν κρύβεται πίσω από την ενορχήστρωση σκανδάλων, όπως οι υποκλοπές, μία σειρά από ζητήματα για τα e-mail. Ο Μητσοτάκης κρύβεται και ενορχηστρώνει ζητήματα που μας εκθέτουν στην Ευρώπη και παντού και θέτουν εν αμφιβόλω το κράτος δικαίου. Ο Κασσελάκης μαθαίνει, προχωράει. Ο ΣΥΡΙΖΑ βγαίνει από την κρίση και βγαίνει μπροστά με θάρρος, προτάσεις και εσείς το μόνο που κάνετε είναι να ενορχηστρώνετε τον βόθρο, το παρακράτος, όλα αυτά τα οποία πληγώνουν όχι μόνο τη δημοκρατία αλλά και τη ζωή μας την ίδια.

Επιτέλους, από τη διαδικασία που θα αρχίσει σε λίγο για την πρόταση μομφής, ελάτε να συνδημιουργήσουμε προοπτική ανάπτυξης του τόπου και όχι να ανοίγουμε συνεχώς τρύπες και συνεχή, συνεχή, συνεχή έκπτωση των αξιών που θα πρέπει να εκπέμπονται από αυτό το Κοινοβούλιο. Σταματήστε να κάνετε το Κοινοβούλιο πλυντήριο των παρελκυστικών σας πρακτικών. Αντιμετωπίστε την αλήθεια. Ακούστε την Αντιπολίτευση. Πλέον η κλεψύδρα άρχισε να γυρνά αντίθετα για εσάς και αυτό είναι δικαίωμά σας να το δημιουργήσετε με τον τρόπο που θέλετε. Δεν είναι δικαίωμά σας να παίζετε με τη μοίρα του τόπου μόνο και μόνο για να τον καταληστεύετε και να τον οδηγείτε σε εποχές που ελπίζαμε ότι έχουμε ξεπεράσει. Λυπάμαι που θα το πω. Ο πιο μεγάλος κίνδυνος για τη δημοκρατία, το πολίτευμα και την ανάπτυξη αυτού του τόπου παραμένει η Νέα Δημοκρατία.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Να κλείσουμε το σύστημα των εγγραφών, γιατί μίλησε και ο δεύτερος εισηγητής.

Θέλει τον λόγο ο κ. Χατζηδάκης. Ελάτε, κύριε Υπουργέ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, λέω να μιλήσω, να απαντήσω και στον κ. Γιαννούλη, δεδομένου ότι δεν έχει εμφανιστεί ακόμα ο κ. Ανδρουλάκης, να γεμίσουμε τον χρόνο και επίσης ο κ. Γιαννούλης να λάβει και μία απάντηση προτού ξεκινήσει η συμμετοχή των Βουλευτών του ΣΥΡΙΖΑ στο σόου ή στην κοκορομαχία που προανήγγειλε σήμερα από την «Εφημερίδα των Συντακτών» ο Αρχηγός σας, ο κ. Κασσελάκης. Διότι είπε ότι όλη αυτή η διαδικασία της προτάσεως μομφής θα είναι «ένα σόου και μια κοκορομαχία». Περιμένω, λοιπόν, να δω πώς θα ανταποκριθείτε στις προσδοκίες του Αρχηγού σας, συμμετέχοντας στην κοκορομαχία.

Ήδη ξεκίνησε ο κ. Γιαννούλης, ο οποίος εξερράγη για την έκθεση του Γενικού Λογιστηρίου, κύριε Πρόεδρε. Προσέξτε να δείτε για ποιον λόγο εξερράγη και διέρρηξε τα ιμάτια του. Η έκθεση του Γενικού Λογιστηρίου αναφέρεται σε μερικές μικρές πιθανές απώλειες εσόδων. Γιατί; Γιατί σύμφωνα με τις δεσμεύσεις μας εξαιρούμε από την υποχρέωση καταβολής του τέλους επιτηδεύματος τους αγρότες κανονικού καθεστώτος και τους αλιείς παράκτιας αλιείας. Αυτή είναι η ρύθμιση.

Επίσης, απαλλάσσουμε από τον ΕΝΦΙΑ τους σεισμόπληκτους του Αρκαλοχωρίου και προβλέπουμε ότι μπορεί να έχουμε μία μείωση εσόδων την οποία την αναδεχόμαστε -το σημείωσε ο ίδιος ο Πρωθυπουργός στη Βουλή- για την golden visa βίζα και τις καινούργιες ρυθμίσεις, αποδεχόμενοι προτάσεις και του ΠΑΣΟΚ και της υπόλοιπης Αντιπολίτευσης, γιατί για εμάς το μείζον αγαθό είναι να μείνουν τα ενοίκια και τα ακίνητα σε λογικό επίπεδο και να μην έχουμε και λόγω της Golden Visa έκρηξη των τιμών. Και λέμε αυτό το οποίο παγίως και από συστάσεως του ελληνικού κράτους λέει το Γενικό Λογιστήριο του Κράτους -και επί ΣΥΡΙΖΑ αυτό έλεγε- ότι «η ανωτέρω μείωση εσόδων, το ύψος της οποίας εξαρτάται από πραγματικά περιστατικά, θα αναπληρώνεται από άλλες πηγές εσόδων του κρατικού προϋπολογισμού». Αυτό σας εκπλήσσει; Αυτό είναι που σας κάνει εντύπωση;

Και διερωτώμαι, τι είδους αντιπολίτευση πια είναι από τον ΣΥΡΙΖΑ του Κασσελάκη; Ολοένα και χαμηλότερο. Το μόνο θετικό είναι ότι προσφέρετε λίγο γέλιο στους Έλληνες πολίτες με όλα αυτά τα πρωτοφανή και ανιστόρητα που ακούμε συνέχεια από τον ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε…

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε.

Κύριε Κουκουλόπουλε, έχετε τον λόγο. Είναι η σειρά σας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, το γέλιο…

**ΠΡΟΕΔΡΟΣ (Κωνσταντίνος Τασούλας):** Ελάτε, ελάτε.

**ΧΡΗΣΤΟΣ ΓΙΑΝΝΟΥΛΗΣ:** Δεν υπάρχει περίπτωση να αφήσω τον κ. Χατζηδάκη…

**ΠΡΟΕΔΡΟΣ (Κωνσταντίνος Τασούλας):** Καθίστε, καθίστε.

Τον αφήνω εγώ, εσείς δεν ερωτάσθε. Εγώ διευθύνω τη συζήτηση.

**ΧΡΗΣΤΟΣ ΓΙΑΝΝΟΥΛΗΣ:** Ανέφερε το όνομά μου.

**ΠΡΟΕΔΡΟΣ (Κωνσταντίνος Τασούλας):** Εσείς δεν ερωτάσθε. Δεν έχετε τον λόγο. Έχει ο κ. Κουκουλόπουλος. Μιλήσατε, σας απάντησε έληξε το θέμα.

**ΧΡΗΣΤΟΣ ΓΙΑΝΝΟΥΛΗΣ:** Μα, ο τρόπος που απάντησε είναι τρόπος κλόουν.

**ΠΡΟΕΔΡΟΣ (Κωνσταντίνος Τασούλας):** Σας εκπλήσσει ο τρόπος που απάντησε εσάς που μιλήσατε για το t-shirt του κ. Πλεύρη;

**ΧΡΗΣΤΟΣ ΓΙΑΝΝΟΥΛΗΣ:** Σας παρακαλώ τώρα.

**ΠΡΟΕΔΡΟΣ (Κωνσταντίνος Τασούλας):** Αν εννοείτε ότι δεν σας ξεπερνάει, συμφωνώ. Δεν σας ξεπέρασε.

**ΧΡΗΣΤΟΣ ΓΙΑΝΝΟΥΛΗΣ:** Με ξεπερνάει.

**ΠΡΟΕΔΡΟΣ (Κωνσταντίνος Τασούλας):** Ησυχία, ησυχία.

Ελάτε, κύριε Κουκουλόπουλε, ελάτε. Δεν μπορεί να είμαστε με δύο μέτρα και δύο σταθμά.

Ελάτε, κύριε Κουκουλόπουλε, έχετε τον λόγο ως εισηγητής εκ μέρους του ΠΑΣΟΚ.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφε, εν αναμονή της κατάθεσης πρότασης μομφής, παρακολουθήσαμε ένα ακόμα επεισόδιο ενός σεναρίου που εκτυλίσσεται εδώ και δύο περίπου εβδομάδες. Ανάλογη οξύτητα -και μεγαλύτερη ενδεχομένως- μεταξύ Κυβέρνησης και ΣΥΡΙΖΑ είχαμε και στην επιτροπή για ένα παρεμπίπτον θέμα που δεν αφορούσε το νομοσχέδιο, παρ’ ότι στο νομοσχέδιο καθαυτό -δεν μιλάω για την τροπολογία- υπάρχει μια γενικότερη συμφωνία.

Την προηγούμενη εβδομάδα ζήσαμε ακριβώς το ίδιο, μια απίστευτης έντασης αντιπαράθεση σε ένα νομοσχέδιο που υπήρχε πάλι γενικότερη συμφωνία, αυτό περί δικηγορικής ύλης του Υπουργείου Δικαιοσύνης που συγκέντρωσε γενικότερα συναίνεση, σήμερα ένα ακόμα επεισόδιο και θα μπορούσα να απαριθμήσω και άλλα.

Φαίνεται ότι η Κυβέρνηση για δικούς της λόγους- θα κάνω μια μικρή αναφορά- έχει επιλέξει εν όψει των εκλογών σα βασικό αντίπαλο τον ΣΥΡΙΖΑ γιατί προφανώς έχει ένα σκεπτικό ότι θα συγκρίνει την περίοδο διακυβέρνησης ΣΥΡΙΖΑ με τη δική της διακυβέρνηση και θεωρεί ότι επειδή αυτή η σύγκριση κρίθηκε δύο φορές πέρυσι, όπως κρίθηκε, κάπως έτσι θα κριθεί γενικότερα και στις επερχόμενες ευρωεκλογές.

Το μεγάλο λάθος σας, κύριε Υπουργέ, σε αυτόν τον σχεδιασμό είναι ένα και μοναδικό, ότι στις επερχόμενες εκλογές θα κριθείτε για τα πεπραγμένα σας πρώτα απ’ όλα για την ακρίβεια, για το κράτος δικαίου, για το ζήτημα των Τεμπών που έχει κορυφωθεί το ενδιαφέρον και η αγωνία της ελληνικής κοινωνίας για απόδοση δικαιοσύνης. Θα κριθείτε επί πραγματικού, γιατί είστε μια κυβέρνηση που πολύ γρήγορα θα συμπληρώσει τα πέντε χρόνια διακυβέρνησης.

Δεν λέω πως απαγορεύονται οι συγκρίσεις με προηγούμενες περιόδους -όχι μόνο πέντε ετών, αλλά και πολύ παλαιότερα, αυτά είναι θεμιτά στην πολιτική- πλην όμως είναι αμείλικτα τα ερωτήματα και τα προβλήματα που αντιμετωπίζουν οι Έλληνες πολίτες και σε αυτά θα απαντήσετε, όπως και οι επικλήσεις σας ως πρώτη γραμμή άμυνας σε συμφέροντα τα οποία εμείς υπηρετούμε, καταθέτοντας πρόταση μομφής.

Έχουμε μια απάντηση, η οποία είναι πάρα πολύ συγκεκριμένη και εύκολη και την ξέρετε πολύ καλά ειδικά εσείς, κύριε Υπουργέ. Τι να απαντήσουμε; Για τα δώρα της «AEGEAN», για τα δώρα στην κοινοπραξία του αεροδρομίου «Ελευθέριος Βενιζέλος» ή να πάμε σε πιο σκληρά ζητήματα από την ακρίβεια που ήδη ανέφερα, όπου τρία χρόνια τώρα τα σουπερμάρκετ ανενόχλητα μπορούν να πραγματοποιούν υπερκέρδη και η Κυβέρνηση να αδυνατεί να παρέμβει αποτελεσματικά σε αυτό το τόσο κρίσιμο ζήτημα για το εισόδημα των πολιτών; Να μιλήσουμε για τις τράπεζες -τι;-που αθροίζουν ανερυθρίαστα και προκλητικά κέρδη όταν η στρόφιγγα της χρηματοδότησης για τους μικρομεσαίους έχει κλείσει παντελώς;

Προχθές είχαμε τη διαπίστωση του ΟΟΣΑ για το γεγονός αυτό, η οποία ακολούθησε αντίστοιχη διαπίστωση της Ευρωπαϊκής Κεντρικής Τράπεζας -αναφερόμενη η Ευρωπαϊκή Κεντρική Τράπεζα, αλλά και ο ΟΟΣΑ στο 2022-, αλλά έχει έρθει ένα μήνα νωρίτερα το Γραφείο του Προϋπολογισμού του Κράτους στη Βουλή να μας πει τι έχει γίνει και το 2023, που είναι ακόμα δυσμενέστερα τα πράγματα σε ό,τι αφορά τη μηδενική τελικά χρηματοδότηση των μικρομεσαίων. Χρήματα υπάρχουν μόνο για συγκεκριμένους και ισχυρούς.

Μήπως να μιλήσω τέλος για το κορυφαίο επίτευγμά σας με το ολιγοπώλιο της ενέργειας; Τέσσερις εταιρείες και η ΔΕΗ πέντε λυμαίνονται τον ηλεκτρικό χώρο, για τον οποίο ο αρμόδιος Υπουργός Ενέργειας ισχυρίστηκε ότι δεν είναι δημόσιο αγαθό ο ηλεκτρικός χώρος. Μόνο στην Ελλάδα διατυπώνεται αυτός ισχυρισμός και μόνο στην Ελλάδα κατέχεται προνομιακά σε ποσοστά άνω του 90% από πέντε εταιρείες. Εμείς μιλάμε για ενεργειακή δημοκρατία και τολμάτε να μας κουνάτε το δάχτυλο για την πρόταση μομφής και να αναφέρεστε σε σύμπλευση του ΠΑΣΟΚ με συμφέροντα. Θα τα πούμε αυτά στη διάρκεια του τριημέρου.

Επί πραγματικού, λοιπόν, θα κριθούν τα πράγματα ξεκινώντας από το τριήμερο. Τουλάχιστον από τη δική μας πλευρά θα θέσουμε τα ζητήματα επιδιώκοντας και φιλοδοξώντας να είμαστε εδώ η φωνή του πολίτη, των προβλημάτων που βιώνει και κυρίως της προοπτικής που υπάρχει, μιας καλύτερης προοπτικής που αξίζουμε όλοι οι Έλληνες πολίτες, όπως θυμηθήκαμε χθες με τη δήλωση του Προέδρου μας στην επέτειο της μεγαλύτερης γιορτής του Ελληνισμού, που είναι διπλή με τον συμβολισμό της, της 25ης Μαρτίου.

Έρχομαι, λοιπόν, κυρίες και κύριοι συνάδελφοι, στο νομοσχέδιο για να πω πολύ συνοπτικά και συνεκτικά, κύριε Πρόεδρε, ότι έχουμε κάνει σαφές -δεν αναφέρομαι στην τροπολογία, υπάρχουν ζητήματα εκεί, θα το θέσω διακριτά- από την πρώτη κιόλας συνεδρίαση της επιτροπής ότι προφανώς το στηρίζουμε και το υπερψηφίζουμε επί της αρχής όχι απλά γιατί αφορά μια ενσωμάτωση ευρωπαϊκής οδηγίας που έχει έναν αυξημένο βαθμό υποχρεωτικότητας ως τέτοια -η ενσωμάτωσή της, δηλαδή, στο Ελληνικό Δίκαιο- αλλά γιατί έστω και σε μικρό βαθμό, όπως αναφέρθηκε στην εισηγητική έκθεση της Κυβέρνησης, του Υπουργείου, δηλαδή μικρά προσδοκώμενα οφέλη και έσοδα, αφορά ένα πολύ κρίσιμο για εμάς τομέα, την εξασφάλιση εσόδων σε υγιή βάση.

Έχουμε μιλήσει επανειλημμένα τους τελευταίους μήνες κορυφώνοντας αυτή μας τη θέση στη συζήτηση για τον προϋπολογισμό ότι η χώρα έτσι και αλλιώς γενικά, αλλά και με κριτήριο το ορόσημο του 2032, οπότε και αλλάζουν οι συνθήκες εξυπηρέτησης του χρέους, πρέπει να φροντίσει να εξασφαλίζει έσοδα σε υγιή βάση. Και εμείς όταν μιλάμε για έσοδα σε υγιή βάση, αναφερόμαστε σε έσοδα που έχουν σχέση με την προώθηση των ηλεκτρονικών, των ψηφιακών συναλλαγών, αλλαγές που τις έχουν στηρίξει διαχρονικά και στο σύνολό τους, ανεξαρτήτως αν τις εισηγούμασταν εμείς ως Κυβέρνηση ή κάποια άλλη Κυβέρνηση τα τελευταία χρόνια που δεν συμμετέχουμε.

Υγιή έσοδα δεν είναι αυτά που προέρχονται από τον περιορισμό της παραοικονομίας, όπως με τις εμπορικές συναλλαγές, αλλά και την καταπολέμηση του λαθρεμπορίου, ιδιαίτερα στα καύσιμα, αλλά και σε άλλους τομείς.

Υγιή έσοδα δεν είναι αυτά που προκύπτουν από ενσωμάτωση ευρωπαϊκών οδηγιών, όπως τούτη εδώ που συζητάμε και υπάρχουν αποτελέσματα από ενίσχυση των κρατικών εσόδων από την ενσωμάτωση των ευρωπαϊκών οδηγιών, γιατί ακριβώς είμαστε σε μια εποχή όπου υπάρχει τεράστιος όγκος, ασύλληπτος για την ακρίβεια όγκος, χρημάτων που διακινείται, έξω και πέρα, κάτω από τα ραντάρ, αν θέλετε, των φορολογικών αρχών όλων των ευρωπαϊκών και όχι μόνο κρατών. Το ευνοεί η εποχή, το ευνοούν οι πρακτικές μεγάλων πολυεθνικών ομίλων.

Κατά συνέπεια, αν έχουμε μια έγνοια για αυτού του τύπου τις ευρωπαϊκές οδηγίες, κύριε Υπουργέ, όπως αυτή που συζητάμε σήμερα, είναι η γρήγορη ενσωμάτωσή τους και κυρίως η αποτελεσματική ενσωμάτωσή τους, δηλαδή να μην περιοριζόμαστε μόνο στην ενσωμάτωση, αλλά να προχωράμε και στην εφαρμογή αυτών που ενσωματώνουμε και όχι απλά να περιοριζόμαστε, όπως είπα, στην ενσωμάτωση.

Υγιή έσοδα, τέλος, χρειαζόμαστε και εξασφαλίζουμε όχι από τον πληθωρισμό, αλλά από μια ανάπτυξη σε υγιή βάση και εδώ πέρα υπάρχει ένα τεράστιο ζήτημα που ανέδειξαν τα προσωρινά στοιχεία της ΕΛΣΤΑΤ του 2023, όπου δεν έχουμε απλά μια αστοχία στις προβλέψεις του προϋπολογισμού, αλλά έχουμε μια σοβαρή αρνητική εξέλιξη που μας λέει ότι το μεγαλύτερο μέρος της επιτυχίας των δημοσιονομικών στόχων είναι ότι δεν είχαμε την παράδοση, κύριε Υπουργέ, στην επιτροπή για τον προϋπολογισμό για αυτό και τελικά πρέπει να παραδεχτείτε ότι είχαμε δίκιο εμείς και όχι εσείς. Είχαμε τονίσει ότι στον πληθωρισμό οφείλεται μεγάλο μέρος των δημοσιονομικών επιτυχιών της χώρας.

Εμείς δεν αντιδικήσαμε μαζί σας ούτε ζητήσαμε ποτέ να τινάξουμε τα ταμεία. Σας επισημάναμε από τότε και μιλήσαμε για άγνοια κινδύνου, για υποτίμηση διεθνών κινδύνων και άλλων συντελεστών που σχετίζονται με την ανάπτυξη. Μιλήσαμε για ένα μοντέλο ανάπτυξης που είναι αδύναμο γιατί στηρίζεται στον υπερτουρισμό, στην κατανάλωση και στην Golden Visa.

Και σήμερα ερχόμαστε να κάνουμε την πρώτη τροπολογία στην Golden Visa, που αποτελεί καθαρά μια πρωτοβουλία του ΠΑΣΟΚ εδώ και πολύ καιρό αυτή η υπόθεση και ήρθε και η «MOODY’ S», η εταιρεία. Εμείς δεν είμαστε με τη «MOODY’S» και δεν είμαστε με τη «FIS», για παράδειγμα, ή με την «ERNST & YOUNG» η με οποιαδήποτε άλλη. Νομίζω, όπως και εσείς φαντάζομαι, αποτιμούμε, εκτιμούμε και διαβάζουμε με προσοχή αυτές τις εκθέσεις.

Δεν επιχαίρουμε για μια αρνητική έκθεση, όπως δεν πανηγυρίζουμε για μια θετική. Έχει μεγάλη σημασία πάντως να δούμε πού ακριβώς βρισκόμαστε.

Και όλα αυτά τα είπα, κυρίες και κύριοι συνάδελφοι, όχι για να ασκήσω απλά και μόνο κριτική, αλλά για να δώσω μεγάλη έμφαση σε αυτό που είναι κεντρική ιδέα της στάσης μας σε αυτό το νομοσχέδιο: τα έσοδα σε υγιή βάση που χρειάζεται η χώρα που πηγάζουν πρώτα και πάνω απ’ όλα -και με αυτό θέλω να ολοκληρώσω αυτόν τον κύκλο της τοποθέτησής μου- από μια αναπτυξιακή πορεία της χώρας που στηρίζεται σε στέρεα θεμέλια και θα ξεπεράσει τις μακροοικονομικές προβλέψεις όλων των ινστιτούτων και των διεθνών οίκων που προβλέπουν ότι θα κινηθούμε κάτω από το 2% τα επόμενα χρόνια, γεγονός που είναι από μόνο του προβληματικό εν όψει του οροσήμου του 2032. Η χώρα χρειάζεται πραγματικά άλλες πρωτοβουλίες και άλλη πολιτική και τα υγιή έσοδα είναι, όπως έχω πει, μια βασικότατη παράμετρος, γι’ αυτό και στηρίζουμε αυτό το νομοσχέδιο.

Τι λέει αυτό το νομοσχέδιο, κυρίες και κύριοι συνάδελφοι; Για να μπω σε μερικά ζητήματα που έχουν ουσιώδη, καίρια σημασία για εμάς. Το πιο σοβαρό πολιτικό ζήτημα που τίθεται είναι το παρακάτω. Αυτή η οδηγία έχει δύο πυλώνες:

Ο δεύτερος πυλώνας της είναι αυτός που ενσωματώνεται σε μεγάλο βαθμό, σχεδόν απόλυτο, με τη συγκεκριμένη νομοθετική πρωτοβουλία σήμερα της Κυβέρνησης, από τον οποίο προσδοκούμε και περίπου 80 εκατομμύρια έσοδα, σύμφωνα με την έκθεση πάντα. Γιατί είτε θα φορολογούνται τουλάχιστον 15% είτε ελληνικές εταιρείες που έχουν έσοδα σε χώρες με χαμηλότερο συντελεστή φορολογίας είτε τρίτων χωρών που πραγματοποιούν εδώ κάποια κέρδη και φορολογούνταν με ένα ειδικό καθεστώς. Προσδοκούμε λοιπόν γύρω στα 80 εκατομμύρια ευρώ.

Ο πρώτος πυλώνας, ο οποίος όμως δεν είναι ολοκληρωμένος σε επίπεδο Ευρωπαϊκής Ένωσης -άρα δεν μπορούσε να ενσωματωθεί- είναι πολύ πιο ενδιαφέρων. Θα σας το πω όσο γίνεται με πιο απλά λόγια. Τι αφορά; Αφορά τη φορολόγηση κερδών των μεγάλων πολυεθνικών εταιρειών εκεί που πραγματοποιείται εισόδημα. Όλοι οι κολοσσοί της τεχνολογίας -για να περιοριστώ σε αυτούς- πραγματοποιούν μέσω διαφήμισης έσοδα σε όλες τις χώρες -άρα και στη δική μας- η «AMAZON», η «FACEBOOK», η «X» –πρώην «TWITTER»-, η «GOOGLE», η «APPLE». Όλοι αυτοί οι κολοσσοί λοιπόν της ψηφιακής τεχνολογίας που πραγματοποιούν έσοδα και εδώ -ξαναλέω- μέσω διαφημίσεων, δεν φορολογούνται εδώ.

Αυτό έχει τεράστια σημασία και κοιτάζω ιδιαίτερα σε μια πτέρυγα της Βουλής που με μεγάλη ευκολία τοποθετείται υπέρ της εκλογής του Προέδρου Τραμπ. Η ολοκλήρωση του πρώτου πυλώνα κρέμεται πραγματικά από το αποτέλεσμα των αμερικανικών εκλογών. Για εκείνη την πλευρά η τυχόν επικράτηση του Προέδρου Τραμπ, όπως είχε τινάξει στον αέρα τη συμφωνία για την κλιματική αλλαγή, κινδυνεύει να τινάξει στον αέρα και τον πρώτο πυλώνα που είναι καθοριστικός για άλλες χώρες και εξίσου για την Ελλάδα. Άρα λοιπόν δεν θα επηρεάσουμε εμείς από εδώ, από το ελληνικό Κοινοβούλιο, το αποτέλεσμα των αμερικανικών εκλογών, αλλά τουλάχιστον να έχουμε συναίσθηση πού κινούνται τα πράγματα.

Ολοκληρώνοντας επί του νομοσχεδίου, έχει σημασία, κυρίες και κύριοι συνάδελφοι, να τονίσουμε ότι σε αυτήν την κατεύθυνση που περιέγραψα, ουσιαστικά με την τοποθέτησή μου, εμείς καταθέτουμε διαρκώς προτάσεις. Δεν έχουμε περιοριστεί ποτέ σε μια στείρα αντιπολίτευση για τον απλό λόγο ότι –όπως είπα εν τη ρύμη του λόγου μου εισαγωγικά- πιστεύουμε βαθιά ότι δεν υπάρχει εναλλακτικός δρόμος για τη χώρα από αυτόν που η χώρα ακολουθεί με την Κυβέρνηση της Νέας Δημοκρατίας. Εμείς αυτόν υπηρετούμε, αυτόν οικοδομούμε και στο τριήμερο που ακολουθεί στο Κοινοβούλιο με τη συζήτηση της πρότασης μομφής θα έχουμε την ευκαιρία όλοι μαζί, η Κοινοβουλευτική μας Ομάδα, να αναδείξουμε αυτή την εναλλακτική πρόταση που δίνει πραγματικά ανάσα ελπίδας και προοπτικής σε μια χώρα που έχει ταλαιπωρηθεί πάρα πολύ και αξίζει ένα πολύ καλύτερο μέλλον.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Κουκουλόπουλο.

Πριν καλέσω στο Βήμα τον ειδικό αγορητή του Κομμουνιστικού Κόμματος Ελλάδας κ. Χρήστο Τσοκάνη, να σας ανακοινώσω ότι μόλις πριν λίγο η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Ψηφιακής Διακυβέρνησης με τίτλο «Λήψη μέτρων για την εφαρμογή του Κανονισμού (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της Οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης».

Συνεπώς αυτό το νομοσχέδιο έληξε τη συζήτησή του στις επιτροπές και έρχεται προς την Ολομέλεια.

Επίσης, κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα έξι μαθήτριες και μαθητές και πέντε συνοδοί εκπαιδευτικοί από το Λύκειο Kosh του Βελγίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει εκ μέρους του Κομμουνιστικού Κόμματος Ελλάδας ο ειδικός αγορητής κ. Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Καλησπέρα σε όλους και όλες.

Το ΚΚΕ καταθέτει καθημερινά μομφή στην Κυβέρνηση της Νέας Δημοκρατίας, μομφή και στα κόμματα που διαχειρίζονται την εξουσία του κεφαλαίου μέσα και έξω από το Κοινοβούλιο. Καταθέτει καθημερινά μομφή μέσα από τους κοινωνικούς αγώνες αμφισβήτησης ενός συστήματος που γεννάει πολέμους, εκμετάλλευση, πόνο, αδικία και φτώχεια. Το κόμμα μας καταθέτει μομφή καθημερινά μέσα από τις μεγαλειώδεις απεργίες του προηγούμενου διαστήματος, μέσα από τον πανελλαδικό ξεσηκωμό των αγροτών, μέσα από τις τεράστιες φοιτητικές και μαθητικές κινητοποιήσεις ενάντια στα ιδιωτικά πανεπιστήμια και την εμπορευματοποίηση της εκπαίδευσης.

Καταθέτει μομφή μέσα από τις κινητοποιήσεις των υγειονομικών και όλων των εργατικών λαϊκών δυνάμεων για την ανατροπή των νέων αντιλαϊκών μεταρρυθμίσεων στην υγεία, μέσα από τις αντιδράσεις του εργατικού λαϊκού κινήματος και των στρατευμένων στην όλο και μεγαλύτερη εμπλοκή της χώρας μας στους ιμπεριαλιστικούς ανταγωνισμούς και πολέμους.

Το κόμμα μας καταθέτει καθημερινά μομφή στις κυβερνήσεις που χρόνια τώρα φέρουν ακέραια την ευθύνη για το έγκλημα των Τεμπών, στις απαιτήσεις της Ευρωπαϊκής Ένωσης, του ΝΑΤΟ και των Ηνωμένων Πολιτειών, που όλα τα κόμματα πλην ΚΚΕ προσκυνάτε, που έχουν κάνει τη ζωή του λαού μας κόλαση.

Σήμερα ο λαός μας μπορεί και πρέπει να βγει στο προσκήνιο, να καθορίσει ο ίδιος μέσα από τον οργανωμένο αγώνα στο πλευρό του ΚΚΕ τις εξελίξεις, για να ανοίξει ο δρόμος για τα δικαιώματα και τη ζωή που ονειρευόμαστε να κατακτήσουμε.

Συζητάμε σήμερα ένα καινούργιο νομοσχέδιο που φέρνει η Κυβέρνηση στην Ολομέλεια της Βουλής, άλλο ένα φιρμάνι, άλλη μια μετάφραση κοινοτικής οδηγίας που επιβεβαιώνει το ταξικό πρόσημο της πολιτικής της για την ενίσχυση της ανταγωνιστικότητας των επιχειρηματικών ομίλων και τη δημιουργία ευνοϊκού πεδίου κερδοφορίας του μεγάλου κεφαλαίου σε βάρος των εργαζομένων και του ελληνικού λαού.

Πρόκειται για ένα νομοσχέδιο «μούφα» για τη δήθεν φορολόγηση με 15% των πολυεθνικών και εγχώριων ομίλων που αποκαλύπτει τόσο το μέγεθος της υποκρισίας απέναντι στον ελληνικό λαό όσο και τον ρόλο της Κυβέρνησης αλλά και όλων των άλλων κομμάτων ως στυλοβάτη του καπιταλιστικού δρόμου ανάπτυξης, της κερδοφορίας του κεφαλαίου και της Ευρωπαϊκής Ένωσης.

Τη στιγμή που δίνετε γη και ύδωρ στους επιχειρηματικούς ομίλους και τις πολυεθνικές, θωρακίζοντας την κερδοφορία τους μέσα σε ένα περιβάλλον φοροαπαλλαγών και φοροασυλίας, τσακίζετε καθημερινά τις ανάγκες και τη ζωή του λαού μας που ζει μέσα σε ένα περιβάλλον τρομοκρατίας, ανασφάλειας, φορολεηλασίας, με χαμηλούς μισθούς και μειωμένο λαϊκό εισόδημα, αντιμέτωπος με τις μεγάλες αυξήσεις τιμών σε όλα τα προϊόντα, με την ακρίβεια να καλπάζει και την αδυναμία του να ικανοποιήσει λόγω και της εμπορευματοποίησης τις βασικές του ανάγκες σε δωρεάν υγεία, παιδεία και πρόνοια.

Φέρνετε σήμερα άλλη μία μετάφραση κοινοτικής οδηγίας με τη συναίνεση όλων των κομμάτων του ευρωμονόδρομου, στην κατεύθυνση ικανοποίησης των αντιδράσεων μερίδας του κεφαλαίου και ισχυρών καπιταλιστικών κρατών που δημιουργούνται στο πεδίο των ιμπεριαλιστικών ανταγωνισμών για μεγαλύτερη κερδοφορία, ευνοϊκότερη μεταχείριση των ομίλων, προνομιακά φορολογικά καθεστώτα, σύγχρονα πεδία φοροαποφυγής και φοροαπαλλαγών. Τέτοιες οδηγίες έρχονται συχνά στο ελληνικό Κοινοβούλιο και χρησιμοποιούνται πάντα ως πρόσχημα για εκτόνωση της λαϊκής δυσαρέσκειας, καλλιέργειας αυταπατών για τον ρόλο και τον χαρακτήρα της Ευρωπαϊκής Ένωσης, για τον εγκλωβισμό των λαϊκών μαζών, στην κατεύθυνση να κερδίζεται καθημερινά χρόνος από όλες τις κυβερνήσεις για τη σωτηρία του πιο σάπιου, του πιο βάρβαρου εκμεταλλευτικού συστήματος, που, ενώ έχει φάει τα ψωμιά του, παλεύει να κρατηθεί στη ζωή.

Τη στιγμή που η εργατική τάξη, οι μικροί αυτοαπασχολούμενοι, τα λαϊκά στρώματα, οι νέοι και οι νέες βιώνουν οξυμένα χρόνια άλυτα προβλήματα με την ανεργία, τη φτώχεια και τους ιμπεριαλιστικούς πολέμους να κάνουν τη ζωή μας κόλαση, η Ευρωπαϊκή Ένωση ως συμμαχία των μονοπωλίων, ως διακρατική ιμπεριαλιστική ένωση μάς επιβάλλει δήθεν φόρο 15% στα κέρδη των πολυεθνικών.

Γνωρίζουμε καλά όλοι μας χρόνια τώρα τις δυνατότητες που έχουν οι πολυεθνικοί όμιλοι να φοροαποφεύγουν, να αποκρύπτουν τα κέρδη τους και να μπουκώνονται με ζεστό επιδοτούμενο χρήμα από τις κυβερνήσεις της Ευρωπαϊκής Ένωσης και το Ταμείο Ανάκαμψης.

Τη στιγμή μάλιστα που το νομοσχέδιο προβλέπει την απαλλαγή του ελάχιστου φόρου σε περιπτώσεις κερδοφορίας κάτω του 1 εκατομμυρίου ευρώ και τζίρου κάτω των 10 εκατομμυρίων ευρώ για τους μικρούς ομίλους, την ίδια στιγμή φορολογούνται από το πρώτο ευρώ οι έμποροι των λαϊκών αγορών, τα καταστήματα ψιλικών, οι πλανόδιοι μικροπωλητές και τα περίπτερα.

Άλλο ένα προνόμιο φοροαπαλλαγής δίνει στις πολυεθνικές τη δυνατότητα να αφαιρούν από τα κέρδη τους το 5% της αξίας του πάγιου εξοπλισμού τους και το 5% της μισθοδοσίας τους επιπλέον των αποσβέσεων και του μισθοδοτικού κόστους. Και ενώ οι όμιλοι έχουν αυτό το προνόμιο, οι μικροί αυτοαπασχολούμενοι φορολογούνται με επιπλέον τεκμήριο κέρδους, σύμφωνα με τις δαπάνες μισθοδοσίας και αυτές των αποσβέσεων του πάγιου εξοπλισμού τους.

Επιπλέον, το νομοσχέδιο με βάση την κοινοτική οδηγία αφήνει εντελώς απέξω από το κάδρο της φορολόγησης το αγαπημένο παιδί όλων των κυβερνήσεων της Ευρωπαϊκής Ένωσης και των κομμάτων του ευρωμονόδρομου, τον ναυτιλιακό κλάδο και το εφοπλιστικό κεφάλαιο, που συνεχίζει να θησαυρίζει στις πλάτες του λαού μας, απολαμβάνοντας φοροαπαλλαγές, φοροασυλία, προνομιακές επιδοτήσεις και μηδενικό φόρο.

Την ίδια στιγμή, όμως, που μισθωτοί, συνταξιούχοι, αυτοαπασχολούμενοι και αγρότες φορολογούνται με συντελεστές από 9% έως 44% και ενώ ο λαός μας πληρώνει σήμερα το 95% των φορολογικών εσόδων, οι επιχειρηματικοί όμιλοι επιβαρύνονται μόλις με το 5%, με τους επιχειρηματικούς ομίλους των σουπερμάρκετ να εκτινάσσουν τα κέρδη τους στα 11 δισεκατομμύρια ευρώ για το 2023, τους ενεργειακούς ομίλους στο έδαφος της «πράσινης» μετάβασης να τριπλασιάζουν την κερδοφορία τους, ενώ οι εισηγμένες στο Χρηματιστήριο εταιρείες το 2024 αναμένεται να σπάσουν κάθε ρεκόρ κερδοφορίας με κέρδη πάνω από 10 δισεκατομμύρια ευρώ, με τις πεντακόσιες πιο κερδοφόρες ελληνικές εταιρείες να καταγράφουν το 2022 αύξηση 75% στα κέρδη προ φόρων, τόκων και αποσβέσεων, φτάνοντας τα 25 δισεκατομμύρια ευρώ.

Μέσα από το νομοσχέδιο προβλέπονται κανόνες για συγχωνεύσεις και εξαγορές που δημιουργούν προνομιακό πεδίο λειτουργίας των πολυεθνικών με δυνατότητα μεγαλύτερης κερδοφορίας.

Είναι ξεκάθαρο ότι η εφαρμογή της κοινοτικής οδηγίας είναι αποτέλεσμα συμβιβασμών και παζαριών που αφήνει έξω από τους κανόνες προκλητικά τα επενδυτικά funds. Συζητάμε τη φορολόγηση με 15% των ομίλων, τη στιγμή που τα έσοδα που προβλέπεται να εισπραχθούν δεν ξεπερνούν τα 80 εκατομμύρια ευρώ, ενώ την ίδια ώρα τα έσοδα μόνο από τον ΦΠΑ, τον φόρο δηλαδή που πληρώνει ο ελληνικός λαός, ανέρχεται στα 23 δισεκατομμύρια ευρώ.

Μέσα από το νομοσχέδιο ενισχύεται το καθεστώς της αναβαλλόμενης φορολογίας, αυξάνοντας τα περιθώρια κερδοφορίας των ομίλων που εκμεταλλεύονται την απαιτούμενη ρευστότητα για επενδύσεις. Έτσι, οι τράπεζες θα συνεχίσουν να απολαμβάνουν το καθεστώς της αναβαλλόμενης φορολογίας, θα συνεχίσουν να θησαυρίζουν από τα νοικοκυριά που είναι χρεωμένα μέχρι τα μπούνια, ξεπερνώντας μάλιστα τα 4 δισεκατομμύρια ευρώ κερδοφορίας για το 2023 μέσα από την αύξηση των επιτοκίων, τις προμήθειες των συναλλαγών και τους πλειστηριασμούς.

Και μάλιστα, το Υπουργείο Οικονομικών ονειρεύεται μέσω της ηλεκτρονικής μισθοδοσίας 105 δισεκατομμυρίων ευρώ των μισθωτών και συνταξιούχων να χαρίσει μόνο από τη χρήση πλαστικού χρήματος πάνω από 1 δισεκατομμύριο ευρώ ετησίως στις τράπεζες.

Συζητάμε για φόρο 15% στα κέρδη των ομίλων, τη στιγμή που ένα νέο κύμα πλειστηριασμών και κατασχέσεων οδηγεί τα χρεωμένα ελληνικά νοικοκυριά σε οικονομικό αδιέξοδο. Πάνω από ένα στα δύο νοικοκυριά κάνουν περικοπές για να καλύψουν τα αναγκαία, έξι στα δέκα δηλώνουν ότι το εισόδημά τους δεν επαρκεί για όλον τον μήνα. Το 15% των συμπολιτών μας ζει σε συνθήκες ακραίας φτώχειας, ενώ το 22% έχουν οφειλές στο δημόσιο, με το 12% να μην μπορεί να τις ρυθμίσει, ενώ ένας στους δέκα δηλώνουν ότι δεν θα ανταποκριθούν στις τραπεζικές τους υποχρεώσεις το 2024.

Συζητάμε σήμερα τη δυνατότητα που έχουν οι πολυεθνικοί όμιλοι να μεταφέρουν ζημίες, να συμψηφίζουν επενδύσεις και με φορολογικά τεχνάσματα να παρουσιάζουν μηδενικά αποτελέσματα, με τον ελάχιστο φορολογικό συντελεστή στο 15% να αποτελεί μεγάλη πρόκληση στη χώρα μας, γιατί την ίδια στιγμή οι μικροί αυτοαπασχολούμενοι με τον πρόσφατο νόμο-έκτρωμα φορολογούνται τεκμαρτά με το «έτσι θέλω» της Κυβέρνησης, χωρίς τη δυνατότητα αναγνώρισης μεταφοράς ζημιών. Φορολογούνται από το πρώτο ευρώ χωρίς αφορολόγητο με συντελεστές έως 44% και αυτό με ευθύνη όλων των κυβερνήσεων, «ΣΥΡΙΖΑ 1, 2», ΠΑΣΟΚ και Νέας Δημοκρατίας. Πληρώνουν προκαταβολή φόρου 100% στον φόρο εισοδήματος, τους επιβάλλεται τέλος επιτηδεύματος, κινδυνεύουν με υπέρογκα πρόστιμα από τη μη συλλογή αποδείξεων με ηλεκτρονικά μέσα για εισοδήματα που δεν απέκτησαν ή και αν απέκτησαν, πήγαν όλα για την εξόφληση οφειλών σε εφορίες, δήμους, τράπεζες και οργανισμούς κοινωνικής ωφέλειας. Χάνουν ένα μεγάλο μέρος του εισοδήματός τους σε δαπάνες για αγορές POS, ταμειακών συστημάτων διασύνδεσης, προγραμματισμού, ποσοστών προμήθειας που αποκομίζουν οι τράπεζες με τις ηλεκτρονικές συναλλαγές.

Προκαλεί η Κυβέρνηση και τα κόμματα του ευρωενωσιακού τόξου, όταν λένε ότι ο φόρος 15% θα επιβάλλεται στα κέρδη που θα προκύπτουν από τις οικονομικές καταστάσεις και τα λογιστικά βιβλία των ομίλων, ενώ την ίδια στιγμή πάνω από τετρακόσιες εβδομήντα πέντε χιλιάδες ελεύθεροι επαγγελματίες περιμένουν τη λαιμητόμο της τεκμαρτής και άδικης φορολόγησης που τους επιβάλλει ο νέος νόμος.

Διευκολύνσεις, φοροαπαλλαγές και εισφοροαπαλλαγές δωδεκαετείς στους στρατηγικούς επενδυτές με προνόμια, απλουστεύσεις διαδικασιών και επιδοτήσεις και από την άλλη, οι μικροί αυτοαπασχολούμενοι να βρίσκονται εγκλωβισμένοι σε έναν ψηφιακό λαβύρινθο με υποχρεώσεις, έξοδα και πρόστιμα, γεγονός που αποκαλύπτει τον ταξικό χαρακτήρα των επιλογών της Κυβέρνησης και της Ευρωπαϊκής Ένωσης σε βάρος τους, που τους οδηγεί σε τρομερά αδιέξοδα, σε οικονομικό μαρασμό, και λουκέτα.

Φορολογία 15%, τριγωνικές συναλλαγές, φορολογική ασυλία και δυνατότητα φορολόγησης σε φορολογικούς παραδείσους για τις πολυεθνικές, που με οργανωμένα οικονομικά, λογιστικά, νομικά επιτελεία αποκτούν την ικανότητα να φοροαποφεύγουν, φοροκυνηγητό, πρόστιμα και κατασχέσεις για τους μικρούς αυτοαπασχολούμενους, που τους τελευταίους μήνες με το παραμύθι της διασύνδεσης POS με τις ταμειακές όλος ο κόσμος τρέχει πανικόβλητος, αναζητώντας τον αρμόδιο ανάμεσα σε τράπεζες, τεχνικούς, λογιστές, Υπουργείο, με τεράστιες καθυστερήσεις, αναπάντητα ερωτηματικά, επιπλέον έξοδα και χάσιμο πολύτιμου χρόνου.

Με τη λαιμητόμο των προστίμων πάνω από τα κεφάλια τους αυτοαπασχολούμενοι, λογιστές, τεχνικοί έχουν ξεπεράσει τα όριά τους βάζοντας σε κίνδυνο την υγεία τους.

Με ευθύνη του Υπουργείου, έχει στραφεί ο ένας επαγγελματίας απέναντι στον άλλον, ενώ την ίδια στιγμή τρίβουν τα χέρια τους για το μοίρασμα της λείας πάροχοι, τράπεζες και όμιλοι, που προωθούν τα δικά τους ψηφιακά, ηλεκτρονικά και ταμειακά συστήματα.

Είναι ξεκάθαρο ότι συζητάμε για το 15% φορολόγησης των ομίλων, ανοίγοντας την Κερκόπορτα -και κρατήστε το- της μείωσης του φόρου από το 22% στο 15% για όλες τις εταιρείες σε βάθος χρόνου. Την ίδια στιγμή, όμως, βρίσκονται στο στόχαστρο της Ευρωπαϊκής Ένωσης και της Κυβέρνησης οι μικροί αυτοαπασχολούμενοι, αφού αποτελούν για αυτούς διαρθρωτικό πρόβλημα της ελληνικής οικονομίας. Γι’ αυτό και σήμερα όλοι οι αυτοαπασχολούμενοι, όλοι οι επαγγελματίες λειτουργούν κάτω από ένα καθεστώς απίστευτης τρομοκρατίας, υπερβολικών προστίμων, τεράστιας ανασφάλειας, μεγάλου άγχους και μεγάλης έντασης. Η εντατικοποίηση, η υψηλή φορολογία και τα πρόστιμα έχουν οδηγήσει μεγάλο μέρος των αυτοαπασχολούμενων σε απόγνωση, που αντιλαμβάνονται τις προθέσεις του Υπουργείου να τους οδηγήσει σε κλείσιμο, παραδίδοντας ένα μεγάλο κομμάτι της αγοράς στις πολυεθνικές και στους ομίλους.

Είναι ξεκάθαρο ότι και το σημερινό σχέδιο νόμου καλλιεργεί αυταπάτες για δήθεν φορολόγηση των ομίλων. Πρόκειται για μία προπαγανδιστική απάτη της Ευρωπαϊκής Ένωσης, των αστικών κυβερνήσεων και των κομμάτων του ευρωμονόδρομου ότι τους έπιασε ο πόνος να φορολογήσουν το κεφάλαιο. Τελικά, με προκάλυμμα την υποχρέωση παροχής πληροφοριών και με πρόσχημα να διαμορφωθούν διεθνείς κανόνες ελάχιστης φορολογίας ενισχύεται το καθεστώς της νόμιμης φοροαποφυγής των φοροαπαλλαγών και εξαιρέσεων προς όφελος των μονοπωλιακών ομίλων. Γενικεύεται η μείωση της φορολογίας τους στην Ευρωπαϊκή Ένωση, για να ενισχυθεί η θέση τους στον ανταγωνισμό με αυτά των τρίτων χωρών. Το αποτέλεσμα θα είναι να ενισχύεται το καθεστώς των φορολογικών παραδείσων, η ευνοϊκή φορολογία για τους ομίλους και η φορολογική καταλήστευση των λαϊκών εισοδημάτων, πληρώνοντας πάλι ο λαός το μάρμαρο της καπιταλιστικής τους ανάπτυξης.

Γι’ αυτό, λοιπόν, καταψηφίζουμε το νομοσχέδιό σας. Μαζί με τους εργαζόμενους, τους βιοπαλαιστές αγρότες της υπαίθρου, τους μικρούς αυτοαπασχολούμενους και τη νεολαία μπορούμε να επιβάλουμε την κατάργηση των έμμεσων άδικων φόρων για το λαό, την κατάργηση των φοροαπαλλαγών για τους εφοπλιστές, τις πολυεθνικές και τα μονοπώλια, τη φορολόγηση των κερδών τους με 45% και την κατοχύρωση αφορολόγητου ορίου, που να καλύπτει τις ανάγκες της λαϊκής οικογένειας και μέσα από τον οργανωμένο αγώνα του λαού μας, στο πλευρό του ΚΚΕ, να ανοίξει ο δρόμος για γενικότερες αλλαγές, στην κατεύθυνση ικανοποίησης των σύγχρονων λαϊκών αναγκών του 21ου αιώνα, σε μια κοινωνία χωρίς τα δεσμά της εκμετάλλευσης ανθρώπου από άνθρωπο, στη βάση του κεντρικού σχεδιασμού της οικονομίας και της κοινωνίας, με το λαό πραγματικό νοικοκύρη στον τόπο του.

Σας ευχαριστώ, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Και εμείς ευχαριστούμε, κύριε Τσοκάνη.

Καλώ τώρα τον επόμενο ειδικό αγορητή από την Ελληνική Λύση αυτή τη φορά τον κ. Βασίλη Βιλιάρδο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, το παρόν νομοσχέδιο -σε γενικές γραμμές πολύπλοκο και τεχνικό- αφορά στην υιοθέτηση μιας κοινοτικής νομοθεσίας, η οποία συμπληρώνει το πλαίσιο του ΟΟΣΑ ενάντια στη φοροαποφυγή των πολυεθνικών, μέσω της μεταβίβασης κερδών διασυνοριακά μεταξύ των εταιρειών τους.

Ορισμένοι συνάδελφοι τώρα πιστεύουν πως όσοι είναι ευρωπαϊστές πρέπει να ψηφίζουν με κλειστά μάτια τις οδηγίες, ενώ εμείς έχουμε αντίρρηση, αφού πρόκειται για νόμους που έχουν δρομολογηθεί από κόμματα της Ευρωπαϊκής Ένωσης, με τα οποία μπορεί να μη συμφωνούν.

Σε κάθε περίπτωση, θέσαμε μια σειρά ερωτήσεων στις επιτροπές χωρίς να πάρουμε καμμία απάντηση, ενώ η δικαιολογία του Υφυπουργού για την άρνηση απαντήσεων ήταν πως επρόκειτο για τεχνικές ερωτήσεις. Εκτός του ότι, όμως, δεν ήταν όλες τεχνικές, τι είδους ερωτήσεις μπορεί να θέσει κανείς για ένα τεχνικό νομοσχέδιο, εάν όχι τεχνικές; Από την άλλη πλευρά, πώς είναι δυνατόν να ψηφίσει ένα νομοσχέδιο χωρίς να έχουν απαντηθεί οι ερωτήσεις του; Προφανώς, δεν είναι.

Περαιτέρω, λόγω της παγκοσμιοποίησης, το μέγεθος αυτών των εταιρειών των πολυεθνικών έχει αυξηθεί σημαντικά. Επίσης η φοροαποφυγή, αφού τα κεφάλαια μετακινούνται πολύ εύκολα σε φορολογικούς παραδείσους. Ως εκ τούτου, σε δεύτερο στάδιο το νομοσχέδιο αποσκοπεί σε μία φορολογική ενοποίηση, έτσι ώστε να μπορούν να παρακολουθηθούν αυτές οι εταιρείες.

Θεωρούμε, όμως, πως δύσκολα θα αποδώσει, αφού υπάρχουν επιπλέον χώρες εκτός της Ευρωπαϊκής Ένωσης στις οποίες δραστηριοποιούνται. Οπότε τελικά, ίσως απλά στερήσει από τα εθνικά κοινοβούλια την αυτονομία τους, όσον αφορά την είσπραξη φόρων. Το σωστό θα ήταν να εφαρμοστεί ο ψηφιακός φόρος στις συναλλαγές, όπως στη Γαλλία με συντελεστή 3%. Υπάρχει και σε άλλες χώρες της Ευρωπαϊκής Ένωσης, αλλά έχει τεθεί σε αναστολή με σκοπό την εφαρμογή του παρόντος πλαισίου στον πυλώνα 1. Κακώς, κατά την άποψή μας!

Σημειώνοντας τώρα ότι δεν γνωρίζουμε πώς θα εφαρμοστεί η παρούσα οδηγία από χώρες που δεν θέλουν να φορολογήσουν, όπως για παράδειγμα η Ιρλανδία, θεωρείται πως στην Ελλάδα υπάρχουν δεκαεννέα ελληνικοί όμιλοι και εννιακόσιες έως εννιακόσιες πενήντα θυγατρικές πολυεθνικών που ξεπερνούν σε ενοποιημένο τζίρο τα 750 εκατομμύρια ευρώ, όπου ο πρόσθετος φόρος που θα επιβληθεί, αναμένεται μόλις στα 75 εκατομμύρια ευρώ -σύμφωνα, τουλάχιστον, με τον Υφυπουργό- εκ των οποίων τα περισσότερα θα προέλθουν από ελληνικές εταιρείες.

Εύλογα, λοιπόν, δεν θεωρούμε πως είναι προσχηματικό, αφού τα ποσά που προβλέπεται ότι θα εισπραχθούν, είναι ελάχιστα; Από την άλλη πλευρά, γιατί να επιβάλλεται στους ελεύθερους επαγγελματίες κεφαλικός φόρος με τα τεκμήρια κερδοφορίας ή στις μικρομεσαίες επιχειρήσεις 22%, ενώ στις πολυεθνικές με τζίρο άνω των 750 εκατομμυρίων ευρώ, μόλις 15%, σύμφωνα με το παρόν σχέδιο νόμου;

Συνεχίζοντας, εκτιμάται από τον ΟΟΣΑ πως η φοροαποφυγή λόγω VEPS, δηλαδή λόγω διάβρωσης βάσης και μετατόπισης κερδών, ανέρχεται στα 100 έως 240 δισεκατομμύρια δολάρια ή στο 4% έως 10% των παγκόσμιων εσόδων από φόρους εταιρειών. Τα φορολογικά έσοδα, σύμφωνα με τα πιο πρόσφατα στοιχεία του ΟΟΣΑ από το 2020, είναι μεταξύ 2% και 5% του ΑΕΠ, ενώ η Ελλάδα ευρίσκεται ως συνήθως σε χαμηλότερες θέσεις τόσο ως ποσοστό του ΑΕΠ, όσο και ως προς τα συνολικά έσοδα με 1% και 3% αντίστοιχα.

Εδώ, ρωτήσαμε πού οφείλεται η διαχρονική αυτή διαφορά εις βάρος της Ελλάδας χωρίς να πάρουμε απάντηση, ενώ ασφαλώς δεν πρόκειται για μία τεχνική ερώτηση.

Περαιτέρω, πολλές εταιρείες διεθνώς επιλέγουν να εμφανίσουν τα κέρδη τους εκτός της κύριας χώρας δραστηριοποίησής τους, όπως στις Ηνωμένες Πολιτείες, όπου επί Τραμπ μειώθηκε ο συντελεστής φόρου από το 35% στο 21%, για να επιστρέψουν αυτές οι εταιρείες, ενώ, το 60% έχει πραγματικό συντελεστή 16%.

Συμβαίνει, επίσης, στην Ελλάδα με εταιρείες που έχουν εγκαταλείψει τη χώρα μας, όπως η «ΦΑΓΕ» ή η «ΒΙΟΧΑΛΚΟ», αλλά και με μικρότερες, με προορισμό τη Βουλγαρία ή την Κύπρο, λόγω των χαμηλότερων φορολογικών συντελεστών, όπου ρωτήσαμε, εάν υπάρχει σκέψη επιβολής προστίμων ή άλλων μέτρων επιστροφής, όπως στις Ηνωμένες Πολιτείες. Ούτε εδώ πήραμε απάντηση, ενώ προφανώς ούτε αυτή είναι μια τεχνική ερώτηση.

Από την άλλη πλευρά, η Κυβέρνηση με τις πολιτικές της στηρίζει ουσιαστικά την ασυδοσία των πολυεθνικών και την αισχροκέρδεια, όπως με την επιβολή πλαφόν -αν είναι δυνατόν σε μια φιλελεύθερη οικονομία επιβολή πλαφόν!- στο περιθώριο κέρδους. Πώς τη στηρίζει; Επειδή το πλαφόν είναι προς όφελος των πολυεθνικών που μπορούν μεν να αγοράζουν φθηνά στο εξωτερικό, αλλά με τριγωνικές συναλλαγές να αφήνουν το κέρδος τους εκτός Ελλάδος, θέτοντας επιπλέον σε δυσμενή ανταγωνιστική θέση τις εγχώριες εταιρείες.

Πρόσφατο παράδειγμα η «ΜΠΑΡΜΠΑ ΣΤΑΘΗΣ», θυγατρική της «CVC», η οποία εισάγει πρώτες ύλες από χώρες φθηνής παραγωγής, όπως η Τουρκία ή η Αίγυπτος, και η «ΑΙΝΟΣ» από την άλλη πλευρά που παράγει εγχώρια, έχοντας παρ’ όλα αυτά φθηνότερες τιμές λιανικής. Τελικά επιβλήθηκε πρόστιμο 742.000 στην «ΑΙΝΟΣ», πέραν κάθε λογικής. Επομένως, είναι λάθος ο υπολογισμός με βάση το περιθώριο κέρδους, επειδή τελικά ωφελεί τις πολυεθνικές και οδηγεί στην αποψίλωση της εγχώριας παραγωγής. Παρεμπιπτόντως, σύμφωνα με τον Υφυπουργό, από τα πρόστιμα αυτά που επιβάλλονται, εισπράττεται μόλις το 5% έως 10%. Τουλάχιστον να ξέρει ο κόσμος περί τίνος ακριβώς πρόκειται.

Ένα άλλο παράδειγμα που αφορά στην ασυδοσία των πολυεθνικών, ειδικά στην Ελλάδα, που μάλλον δεν θα καλύψει η παρούσα οδηγία είναι οι τράπεζες με το σκάνδαλο «ΗΡΑΚΛΗΣ» και το «hive down». Σε γενικές γραμμές -γιατί είναι πολύπλοκο- αυτό που συνέβη είναι ότι οι τράπεζες χρησιμοποίησαν το πρόγραμμα «Ηρακλής» για να πουλήσουν σε offshore κελύφη με χαμηλή φορολόγηση και με ζημία, αφού με το «hive down» δεν είχαν τον κίνδυνο ενεργοποίησης του αναβαλλόμενου φόρου των 19,5 δισεκατομμυρίων τότε, ενώ σήμερα είναι στα 13 περίπου.

Τι θα προσφέρει εδώ αλήθεια η σημερινή οδηγία; Απολύτως τίποτε, ενώ κάτι ανάλογο συνέβη με το πακέτο «Cairo» των 7,5 δισεκατομμυρίων της Eurobank, που «πάρκαρε» σε τρεις ιρλανδικές εταιρείες - κελύφη με τις ονομασίες «Cairo 1», «Cairo 2», «Cairo 3».

Με βάση τώρα τα σημεία 31 και 32 της εισαγωγής της οδηγίας, το παρόν φορολογικό μέτρο εντάσσεται στην πολιτική του ΟΟΣΑ και των G20 για τη μεταφορά κερδών EPS και περιλαμβάνει τους εξής δύο πυλώνες: πρώτον, την ελάχιστη φορολόγηση του παρόντος, τον πυλώνα 2, και, δεύτερον, την επανακατανομή του δικαιώματος φορολόγησης, δηλαδή τον πυλώνα 1.

Ο πυλώνας 1 αποτελεί θέμα με σημαντική πολιτική σημασία, ενώ υπάρχουν αντιρρήσεις από κάποια κράτη – μέλη, επειδή θα παρεμβαίνει στη φορολογική πολιτική κινήτρων, για παράδειγμα από την Πολωνία υπό την προηγούμενη διακυβέρνησή της. Γι’ αυτόν ακριβώς τον λόγο εισήχθη στο παρόν με το άρθρο 57 της οδηγίας η προϋπόθεση να έχει αξιολογηθεί η εφαρμογή του ελάχιστου φόρου του πυλώνα 2 έως την 30η Ιουνίου του 2023, πριν υιοθετηθεί ο πυλώνας 1, και να αξιολογείται η εφαρμογή του πυλώνα 1 ανά εξάμηνο με αρχή την 1η Ιουλίου του 2022.

(Στο σημείο αυτό εισέρχεται στην αίθουσα ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης)

Ήρθε η «μομφή».

Στο σημείο 32 της εισαγωγής το ερώτημά μας ήταν εάν έχει γίνει κάποια τέτοια αξιολόγηση έως σήμερα και με τι ενδείξεις, χωρίς να πάρουμε καμμία απάντηση.

Στα περιεχόμενα του νομοσχεδίου τώρα.

Το πρώτο μέρος είναι η εισαγωγή στην οποία ήδη αναφερθήκαμε.

Το δεύτερο μέρος περιλαμβάνει την ενσωμάτωση της οδηγίας σχετικά με την εξασφάλιση παγκόσμιου ελάχιστου επιπέδου φορολογίας 15% των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση.

Στο τρίτο μέρος περιλαμβάνονται μερικές άλλες ρυθμίσεις του Υπουργείου Οικονομικών όσον αφορά τελωνειακούς ελέγχους και στη διάθεση των κατασχεμένων στα 55 έως 57 -με πολλά προβλήματα-, τη βεβαίωση του επιστρεπτέου ή αχρεωστήτως καταβληθέντος ποσού της επιστρεπτέας προκαταβολής της πανδημίας στο άρθρο 59, ενώ, με το άρθρο 60, ορίζεται η αρχή παρακολούθησης του Μηχανισμού Συνοριακής Προσαρμογής Άνθρακα.

Το άρθρο 61 καθορίζει τις κατηγορίες υπαλλήλων που έχουν δικαίωμα αίτησης για θέσεις προϊσταμένου Γενικής Διεύθυνσης Οικονομικών Υπηρεσιών Υπουργείου.

Με το άρθρο 62 παρέχεται η δυνατότητα να αναστέλλονται μετά από απόφαση του Υπουργού σε περιπτώσεις θεομηνιών η είσπραξη οφειλών στο δημόσιο για περίοδο έως δώδεκα μηνών και η ρύθμιση σε είκοσι τέσσερις δόσεις. Ειδικά, πάντως στη Θεσσαλία δεν έχουν αποζημιωθεί οι εγκαταστάσεις και σε κάποιες περιπτώσεις, όπως στη λίμνη Κάρλα, δεν μπορούν να καλλιεργηθούν οι εκτάσεις. Εν προκειμένω ρωτήσαμε εάν έχει δοθεί αναστολή για υποχρεώσεις τουλάχιστον στο δημόσιο, χωρίς να πάρουμε απάντηση.

Τέλος, το άρθρο 63 αφορά στην αμαρτωλή ΕΤΑΔ του αμαρτωλού Υπερταμείου. Συγκεκριμένα, η ΕΤΑΔ δεν υπάγεται στο δημόσιο, παρά το ότι το δημόσιο έχει τις μετοχές και λειτουργεί υπό καθεστώς ανώνυμης εταιρείας εκτός εάν ρυθμίζεται από τις διατάξεις του παρόντος νομοσχεδίου.

Σε σχέση με το Γενικό Λογιστήριο του Κράτους δεν έχει δοθεί ως συνήθως καμμία ποσοτικοποίηση των συνεπειών της ρύθμισης, παρά το ότι δεν φαίνεται να είναι δύσκολη η εκτίμηση, αφού βασίζεται σε γνωστά δεδομένα.

Συμπερασματικά, το νομοσχέδιο αποτελεί, μεν, μία ευρωπαϊκή υποχρέωση, όπως και του ΟΟΣΑ, αλλά είμαστε επιφυλακτικοί ως προς τον τρόπο που θα εφαρμοστεί λόγω της μεγάλης πολυπλοκότητάς του. Αυτό που χρειάζεται η Ελλάδα δεν είναι τέτοιου είδους νομοσχέδια, αλλά μία φορολογική και χρηματοδοτική πολιτική που θα στηρίξει την παραγωγή στη χώρα μας και όχι την επέλαση των καρτέλ και των πολυεθνικών, ένα απλό σύστημα εσόδων - εξόδων με οριζόντιο συντελεστή 15% χωρίς τις αναπροσαρμογές του παρόντος, έτσι ώστε να αναπτυχθούν οι εταιρείες μας χωρίς περιττή γραφειοκρατική επιβάρυνση και επιπλέον, ένα ευνοϊκό καθεστώς για τις οικογένειες, ειδικά για τις πολύτεκνες λόγω του δημογραφικού μας προβλήματος.

Κλείνοντας γενικότερα με την οικονομία, να πω ότι το χαστούκι της «MOODY’S» στην Κυβέρνηση ήταν δυστυχώς απόλυτα σωστό, αφού το έλλειμμα στο ισοζύγιο τρεχουσών συναλλαγών μας υπερέβη τα 14 δισεκατομμύρια ευρώ το 2023, παρά τα αυξημένα τουριστικά μας έσοδα. Το γεγονός αυτό σημαίνει ότι η ανταγωνιστικότητα της οικονομίας μας υποχωρεί παρά τους εξαιρετικά χαμηλούς μισθούς. Πρόσφατα μπήκαμε ξανά στην προτελευταία θέση όσον αφορά το κατά κεφαλήν ΑΕΠ, ξεπερνώντας μόνο τη Βουλγαρία και ο διάμεσος μισθός είναι χαμηλότερος των 1.000 ευρώ. Έχουμε, δηλαδή, μισθούς Βουλγαρίας και κόστος διαβίωσης Σουηδίας. Οπότε ας μην αναρωτιόμαστε γιατί συνεχίζεται το brain drain και γιατί επιδεινώνεται το δημογραφικό μας. Η άμεση συνέπεια του ελλείμματος αυτού είναι η άνοδος του εξωτερικού μας χρέους, το οποίο υπερβαίνει ήδη τα 553 δισεκατομμύρια. Το αποτέλεσμα δε του εμπορικού μας ελλείμματος ήταν υψηλότερο των 32 δισεκατομμυρίων το 2023, το οποίο μειώνει αντίστοιχα το ΑΕΠ μας.

Το δεύτερο μεγάλο μειονέκτημα της οικονομίας μας είναι τα προβλήματα του τραπεζικού συστήματος. Οι τράπεζες μπορεί μεν να κέρδισαν σχεδόν 7,5 δισεκατομμύρια τη διετία 2022 – 2023, αλλά τα έσοδά τους δεν αποκτήθηκαν με ανάλογους τρόπους όπως στην Ευρωπαϊκή Ένωση. Αντίθετα, ήταν το αποτέλεσμα της αισχροκέρδειας, αφ’ ενός μεν από την «ψαλίδα» μεταξύ επιτοκίων καταθέσεων και χορηγήσεων, αφ’ ετέρου από τις υπέρογκες προμήθειες που χρεώνουν και της έμμεσης στήριξής τους από την Κυβέρνηση με τις υποχρεωτικές ηλεκτρονικές πληρωμές, με τα POS κ.λπ.. Επιπλέον, ο αναβαλλόμενος φόρος ύψους 13,4 δισεκατομμυρίων αποτελεί δυστυχώς το 51% των συνολικών τους κεφαλαίων, το οποίο βέβαια ως εκ τούτου είναι αέρας. Οπότε η οικονομική τους κατάσταση δεν είναι τόσο ρόδινη πόσω μάλλον όταν αρχίσουν να υποχωρούν τα βασικά επιτόκια της Ευρωπαϊκής Κεντρικής Τράπεζας και το euribor. Εκτός αυτού, ο αναβαλλόμενος φόρος που είχε δοθεί για τους προηγούμενους Έλληνες μετόχους το 2014 με τον νόμο Χαρδούβελη μειώνει τη φορολόγηση για τους σημερινούς μετόχους που πήραν τις τράπεζες με ελάχιστα χρήματα. Για τον ίδιο λόγο είχαμε απορία τι θα συμβεί με τον αναβαλλόμενο φόρο στο άρθρο 52 του σημερινού νομοσχεδίου λόγω της μεταφοράς των κόκκινων δανείων στην Ιρλανδία. Ούτε εδώ πήραμε απάντηση. Τα κόκκινα δάνεια δε στους ισολογισμούς των τραπεζών αυξάνονται ξανά, αφού η οικονομική κατάσταση των δανειοληπτών τους επιδεινώνεται, με την Ελλάδα να έχει αρνητικό ποσοστό αποταμιεύσεων -τι σημαίνει αυτό για τις επενδύσεις γνωρίζουμε όλοι- και να βρίσκεται στη χειρότερη θέση της Ευρωπαϊκής Ένωσης.

Όσον αφορά τώρα στον λόγο χρέους προς ΑΕΠ μειώθηκε μεν, κυρίως όμως λόγω της κατακόρυφης ανόδου των τιμών και της υπερφορολόγησης μέσω του πληθωρισμού των Ελλήνων, κάτι που έχει φυσικά ημερομηνία λήξης. Το δημόσιο χρέος είναι στα 406,5 δισεκατομμύρια, συνεχίζει να αυξάνεται και η εξυπηρέτησή του είναι εφικτή μόνο και μόνο επειδή έχουν παγώσει τα 96 δισεκατομμύρια δανείων του EFSF και τα 25 δισεκατομμύρια τόκων που στην ουσία αποτελούν κρυφό χρέος μαζί με τις εγγυήσεις του «ΗΡΑΚΛΗ» και τις υπόλοιπες κρατικές.

Επόμενο πρόβλημα είναι οι φυσικές καταστροφές, όπως στον Έβρο και στη Θεσσαλία, οι οποίες αφ’ ενός μεν έχουν κόστος για την αντιμετώπισή τους, αφ’ ετέρου μειώνουν την εγχώρια παραγωγή, ενώ θα υπάρξει επιπλέον το κόστος πρόληψης υπό τις νέες κλιματολογικές συνθήκες.

Αυτό που οφείλει επίσης να επισημάνει κανείς είναι το συνταξιοδοτικό πρόβλημα που θα εμφανιστεί το αργότερο το 2032, όταν την ίδια στιγμή ο προϋπολογισμός μας επιβαρύνεται ήδη από τις δαπάνες χρηματοδότησης της μετάβασης στο κεφαλαιοποιητικό σύστημα επικουρικής ασφάλισης που δρομολόγησε η σημερινή Κυβέρνηση, ο κ. Χατζηδάκης.

Από την άλλη πλευρά, οι άμεσες ξένες επενδύσεις υποχώρησαν κατά 40%, ενώ η αύξηση των επενδύσεων ήταν μόλις 4,1% το 2023, όταν στον προϋπολογισμό προϋπολογιζόταν στο 15,5%. Γενικότερα, δε, είναι μόλις το 13,9% του ΑΕΠ, έναντι 22,2% μέσω της Ευρωζώνης. Λόγω ακριβώς αυτής της αστοχίας που οφείλεται, κυρίως, στην μειωμένη απορρόφηση των χρημάτων του Ταμείου Ανασυγκρότησης, ο ρυθμός ανάπτυξης της χώρας μας περιορίστηκε στο 2%, αντί 2,4% που ήταν στον προϋπολογισμό, ενώ η Τράπεζα της Ελλάδος μείωσε τις προβλέψεις της για το 2024, από το 2,5% στο 2,3%.

Τέλος, κλείνοντας, μεγάλο πρόβλημα παραμένει η χαμηλή παραγωγικότητα των εργαζομένων, από την οποία εξαρτώνται οι μισθοί στο 55% του μέσου όρου της Eυρωζώνης, ενώ σε ώρες εργασίας που είναι το σημαντικότερο μόλις στο 43% του μέσου της Eυρωζώνης, εξαιτίας της μη διεξαγωγής παραγωγικών επενδύσεων στον πρωτογενή τομέα, τη μεταποίηση και τη βιομηχανία.

Μέσα στα χρόνια διακυβέρνησης της Νέας Δημοκρατίας, λοιπόν, από το 2019 μέχρι σήμερα, έκλεισαν ακόμη δέκα μεγάλες βιομηχανικές, με τελευταία πρόσφατα τη «ΓΙΟΥΛΑ», ενώ απ’ ό,τι ακούγεται, είναι η αρχή για πολλές άλλες. Επίσης, μεγάλο πρόβλημα είναι το δημογραφικό που έχει σοβαρές συνέπειες, όσον αφορά στο ΑΕΠ και στις συντάξεις, αφού σε κάθε συνταξιούχο αντιστοιχούσαν το 2020, μόλις, 1,5 εργαζόμενοι από 1,9 το 2005, με την τάση να επιδεινώνεται.

Όλα αυτά και όχι μόνο τεκμηριώνουν πως η ελληνική οικονομία βαδίζει από το κακό στο χειρότερο με την επόμενη χρεοκοπία να φαίνεται, ήδη, στον ορίζοντα, δυστυχώς.

Σας ευχαριστούμε πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε τον κ. Βιλιάρδο.

Ζητά τον λόγο ο Πρόεδρος της Κοινοβουλευτικής Ομάδας του ΠΑΣΟΚ κ. Νίκος Ανδρουλάκης, τον οποίον και καλώ στο Βήμα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, αναλαμβάνω σήμερα μια κρίσιμη θεσμικά πρωτοβουλία, γιατί η Κυβέρνηση της Νέας Δημοκρατίας έχει κάνει πια συνήθειά της τη συστηματική υπονόμευση του κράτους δικαίου στη χώρα μας.

Σε μια σειρά από σκάνδαλα βιώνουμε το ίδιο μοτίβο: διαφθορά, συγκάλυψη, ατιμωρησία. Σε κάθε σκάνδαλο, σε κάθε κυβερνητική αποτυχία η πολιτική σας επιλογή είναι να κρύβετε την αλήθεια, αντί να ακολουθείτε τον δύσκολο δρόμο της ευθύνης. Είναι πολιτική σας επιλογή η ατιμωρησία, η συγκάλυψη, πλήττοντας την αξιοπιστία των θεσμών και απαξιώνοντας στα μάτια της κοινωνίας μας την πολιτική.

Πριν από λίγες ημέρες από αυτό εδώ το Βήμα απέναντι στα άδεια κυβερνητικά έδρανα, στην άδεια καρέκλα του Πρωθυπουργού και του κ. Καραμανλή είχα επισημάνει ότι η τραγωδία στα Τέμπη συμβολίζει τη θεσμική, ηθική και πολιτική σας χρεοκοπία.

Στις 28 Φεβρουαρίου του 2023 πενήντα επτά άνθρωποι έχασαν με άδικο και βίαιο τρόπο τη ζωή τους. Έκτοτε το πανελλήνιο παρακολουθεί μια προσπάθεια μεθοδικής συγκάλυψης. Ο τόπος της τραγωδίας αλλοιώθηκε με συνοπτικές διαδικασίες. Εμείς ζητήσαμε προανακριτική επιτροπή βάσει του πορίσματος της ευρωπαϊκής εισαγγελίας για τη μη εκτέλεση της σύμβασης 717 και είπατε όχι.

Η δε εξεταστική επιτροπή, την οποία υπερψηφίσατε, απέκλεισε κρίσιμους μάρτυρες που είχαν άμεση γνώση για τη σημερινή κατάσταση του δικτύου, τη διαχείριση της σύμβασης της τηλεδιοίκησης, αλλά και τις πολιτικές αποφάσεις του κ. Καραμανλή στο Υπουργείο Υποδομών και Μεταφορών.

Μάλιστα είχατε το θράσος να αποκλείσετε από τη λίστα μαρτύρων ακόμη και την πρώην επιθεωρήτρια της Εθνικής Αρχής της Διαφάνειας, Μάγδα Γεροντίδου, η οποία ερεύνησε για δύο χρόνια την επίμαχη σύμβαση 717, μέχρι να αντικατασταθεί από τη διοίκηση της αρχής.

Καταθέσατε ένα πόρισμα εκατοντάδων σελίδων που αποδίδετε πλήρη ευθύνη για την τραγωδία σε ανθρώπινο λάθος. Αγνοείτε ακόμη και το πόρισμα της τριμελούς επιτροπής εμπειρογνωμόνων που εσείς ορίσατε και η οποία επισημαίνει καθαρά ότι αν το σύστημα σηματοδότησης-τηλεδιοίκησης και το σύστημα αυτόματης πέδησης λειτουργούσαν, οι αμαξοστοιχίες δεν θα είχαν συγκρουστεί ποτέ.

Προχθές είχαμε ένα νέο γεγονός, ένα δημοσίευμα μιας κυριακάτικης εφημερίδας ανέδειξε ότι λίγες ώρες μετά το έγκλημα στα Τέμπη, ενώ ακόμη όλη η Ελλάδα θρηνούσε, παγωμένος όλος ο ελληνικός λαός από το σοκ της απώλειας πενήντα επτά συνανθρώπων μας, η μόνη αγωνία κάποιων στην Κυβέρνηση ήταν η επικοινωνιακή διαχείριση, το μικροκομματικό συμφέρον. Πώς θα ενισχυθεί με τον πιο θλιβερό τρόπο ότι για όλα φταίει ο μοιραίος σταθμάρχης, που εσείς όμως παράνομα είχατε διορίσει σε αυτή τη θέση. Δικό σας ρουσφέτι ήταν ο σταθμάρχης όσο και αν θέλετε να το ξεχάσουμε.

Πριν ακόμη λοιπόν αυτές οι συνομιλίες παραδοθούν στην αστυνομία και τη δικαιοσύνη, κάποιοι τις είχαν στην κατοχή τους, τις επεξεργάστηκαν και τις διοχέτευσαν σε φιλικό μέσο μαζικής ενημέρωσης. Η Κυβέρνηση απέφυγε να δώσει πραγματικές απαντήσεις. Ποιος την ώρα της τραγωδίας είχε την προτεραιότητα να παρέμβει στο κρίσιμο αυτό ηχητικό υλικό; Ποιος είχε πρόσβαση σε αυτό πριν την Ελληνική Αστυνομία και την ελληνική δικαιοσύνη; Ποιος επεξεργάστηκε τις συνομιλίες και ποιος τις διοχέτευσε στα μέσα μαζικής ενημέρωσης, για να ενισχύσει τη θεωρία περί μόνο ανθρώπινου λάθους;

Ξέρετε, έχουμε εμπεδώσει πια ότι η υπονόμευση κράτους δικαίου στη χώρα μας είναι έργο της παρέας του Μαξίμου. Αυτοί ήταν που οργάνωσαν τις υποκλοπές. Αυτοί ήταν που πήραν με παράνομο τρόπο στο κόμμα τους τα απόρρητα προσωπικά δεδομένα χιλιάδων εκλογέων του εξωτερικού. Και όπως κάνετε και τώρα, έτσι κάνατε και πριν από μερικές μέρες, κοροϊδεύατε την κοινή γνώμη ότι δεν υπάρχει θέμα. Αυτό λέτε σήμερα από το πρωί, ότι δεν υπάρχει κανένα θέμα για εσάς.

Αγαπητοί συνάδελφοι, οι πρακτικές της Κυβέρνησης έναντι του κράτους δικαίου προσβάλλουν τη χώρα μας και την απομακρύνουν σταθερά από το ευρωπαϊκό κεκτημένο. Οφείλουμε να απαντήσουμε σήμερα στην κραυγή της κοινωνίας που αγωνιά για δικαιοσύνη, για φως, για αλήθεια. Τι ζητά ο ελληνικός λαός; Να λογοδοτήσουν αυτοί που ευθύνονται για το έγκλημα στα Τέμπη, οι υπεύθυνοι της τραγωδίας. Ήρθε λοιπόν η ώρα ο καθένας να αναλάβει την ευθύνη των λόγων και των πράξεών του.

Σύμφωνα λοιπόν με το άρθρο 84 παράγραφος 2 του Συντάγματος και το άρθρο 142 του Κανονισμού της Βουλής, καταθέτουμε πρόταση δυσπιστίας κατά της Κυβέρνησής σας, υπογεγραμμένη από την Κοινοβουλευτική Ομάδα του ΠΑΣΟΚ, του ΣΥΡΙΖΑ, της Νέας Αριστεράς και της Πλεύσης Ελευθερίας.

(Χειροκροτήματα)

Αυτή τη φορά ο κ. Μητσοτάκης δεν έχει άλλη επιλογή, θα έρθει εδώ για να απολογηθεί, ό,τι δεν έκανε στις προηγούμενες συνεδριάσεις, για τα πεπραγμένα της Κυβέρνησής του και για την τραγωδία και το έγκλημα των Τεμπών, αλλά και ό,τι άλλο προσβάλλει το κράτος δικαίου και τους θεσμούς στη χώρα μας. Και μαζί όλοι οι Βουλευτές της Νέας Δημοκρατίας θα κληθούν να απαντήσουν: Επικροτούν αυτούς τους θλιβερούς χειρισμούς ή όχι;

Διότι κανείς δεν μπορεί να κρύβεται για πάντα, να αποφεύγει τη λογοδοσία ενώπιον του Κοινοβουλίου και του ελληνικού λαού. Διότι επιτέλους πρέπει να μπει ένας φραγμός στην αλαζονεία σας, πρέπει να μπει ένας φραγμός στην ασυδοσία σας. Πρέπει να σταματήσουμε αυτή τη θεσμική παρακμή την οποία συζητούν σε όλη την Ευρώπη.

Πραγματικά δεν περίμενα άλλη συμπεριφορά από τους μηχανισμούς και από τους υπουργούς προπαγάνδας της Νέας Δημοκρατίας. Άκουσα, λοιπόν, να συνδέουν αυτή την πρωτοβουλία μιας γνήσιας αγωνίας για τους θεσμούς της δημοκρατίας μας με την αίσθηση της αξίας που έχει η δικαιοσύνη στην καθημερινή συμβίωση του ελληνικού λαού, να συνδέουν αυτή την πρωτοβουλία με συμφέροντα.

Θέλω να τους πω, λοιπόν, από αυτό εδώ το Βήμα ότι κρίνουν εξ ιδίων τα αλλότρια. Πορεύομαι με πολιτική αυτονομία. Οι αποφάσεις μας δεν κινούνται παράλληλα ούτε τέμνονται με ισχυρά οικονομικά συμφέροντα, όπως οι δικές σας αποφάσεις. Οι επιλογές μας είναι βαθιά αξιακές. Γι’ αυτό, λοιπόν, πήραμε αυτή την πρωτοβουλία για να αποτρέψουμε το έγκλημα στα Τέμπη να παραμείνει ένα διαρκές έγκλημα της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αν, λοιπόν, νομίζετε ότι θα μας λυγίσουν οι αθλιότητες που διακινείτε από το πρωί, υποτιμάτε τη δύναμη και την ψυχή της δημοκρατικής παράταξης. Υποτιμάτε την πίστη μας στη δημοκρατία, την πίστη μας στην υπεράσπιση των ανθρωπίνων δικαιωμάτων, την πίστη μας στην αξία της διάκρισης των εξουσιών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άλλωστε προσωπικά με έχετε συνηθίσει. Πριν δύο χρόνια, όταν αποκάλυψα το παρακράτος των υποκλοπών, με βαπτίσατε «πράκτορα ξένων δυνάμεων», για να πετάξετε την μπάλα στην κερκίδα. Ό,τι κάνατε πριν από μερικές δεκαετίες, που η δημοκρατία μας, η Μεταπολίτευση, θεωρούσε ένα πολύ κακό και άσχημο παρελθόν, ακόμη κι αυτό, το επαναλάβατε, δείχνοντας τους άρρηκτους δεσμούς σας με σκοτεινές πρακτικές. Σήμερα, που αγωνιζόμαστε με αυτή την πρόταση να διασώσουμε την αξιοπιστία του πολιτικού κόσμου, μας βαφτίζετε «διαπλεκόμενους».

Όλες αυτές οι προσπάθειες και οι πρακτικές αποδεικνύουν ότι ο καθεστωτισμός σας κινείται πια σε άλλο επίπεδο. Είστε ικανοί να κάνετε τα πάντα για να κρατήσετε τις καρέκλες σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γι’ αυτόν, λοιπόν, τον λόγο, απέναντι σε αυτές τις καθεστωτικές πρακτικές, πήραμε τη σημερινή θεσμική πρωτοβουλία, για να μπει επιτέλους ένα τέλος σε ό,τι προσβάλλει το κράτος δικαίου και εν τέλει σε ό,τι προσβάλλει τον περήφανο ελληνικό λαό.

Σας ευχαριστώ.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΟΣ (Κωνσταντίνος Τασούλας):** Μισό λεπτό, κυρίες και κύριοι συνάδελφοι.

Κυρίες και κύριοι συνάδελφοι, όπως γνωρίζετε, τα εργαλεία για την άσκηση κοινοβουλευτικού ελέγχου περιλαμβάνουν και την πρόταση δυσπιστίας, η οποία προβλέπεται και στο Σύνταγμα και στον Κανονισμό της Βουλής. Όπως προελέχθη είναι το άρθρο 142 του Κανονισμού, που εξειδικεύει τη συνταγματική πρόβλεψη του άρθρου 84 παράγραφος 2.

Μόλις προηγουμένως με πρωτοβουλία, όπως ελέχθη από τον ίδιο, του κ. Νίκου Ανδρουλάκη, Προέδρου της Κοινοβουλευτικής Ομάδας του ΠΑΣΟΚ, κατετέθη πρόταση δυσπιστίας κατά της Κυβέρνησης σε εν εξελίξει δημόσια συνεδρίαση της Ολομέλειας, όπως προβλέπεται και όπως είναι σωστό. Βάσει του Κανονισμού, την πρόταση πρέπει να υπογράφουν τουλάχιστον πενήντα Βουλευτές.

Αφού πρωτοκολλήθηκε η πρόταση και πήρε αριθμό πρωτοκόλλου 1489 της 26-3-2024, διαπιστώνω ότι την υπογράφουν περισσότεροι από πενήντα Βουλευτές. Συνεπώς πληρούται το ελάχιστο παραδεκτό της υποβολής της πρότασης δυσπιστίας, η οποία και κατόπιν αυτού καταχωρίζεται στα Πρακτικά της σημερινής συνεδρίασης.

(Η προαναφερθείσα πρόταση δυσπιστίας καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 68-82)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Απευθύνομαι συνεπώς για την ολοκλήρωση της εικόνας της ακολουθητέας διαδικασίας προς την Κυβέρνηση, η οποία παραβρίσκεται και εκπροσωπείται στην αίθουσα της Ολομέλειας, για να απαντήσει όσον αφορά στο μόνο θέμα που είναι εκκρεμές και είναι η έναρξη της συζήτησης της πρότασης δυσπιστίας.

Υπενθυμίζω ότι η πρόταση δυσπιστίας διαρκεί επί τριήμερο. Άρα μπορεί να ξεκινήσει είτε σχετικά άμεσα είτε μετά από δύο ημέρες.

Τον λόγο έχει συνεπώς εκ μέρους της Κυβερνήσεως ο παριστάμενος Υπουργός Επικρατείας κ. Βορίδης για τη δική του τοποθέτηση επί της κατατεθείσης προτάσεως.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε.

Κύριε Ανδρουλάκη, η αλήθεια είναι ότι δημιουργεί μια εντύπωση η συγκεκριμένη πρόταση και να εξηγήσω γιατί. Διότι όλα όσα αναπτύξατε είναι ζητήματα τα οποία έχουμε αντιμετωπίσει στην Ολομέλεια πλείστες όσες φορές. Τα ζητήματα τα οποία αφορούν τα Τέμπη, θέλω απλώς να θυμίσω, τα συζητήσαμε όταν αποφασίσαμε τη σύσταση της εξεταστικής επιτροπής και εκεί υπήρχε και η συζήτηση για τη σύσταση προκαταρκτικής. Εν συνεχεία, η Ολομέλεια συζήτησε επί του πορίσματος της εξεταστικής.

Όλα τα άλλα ζητήματα τα οποία θέσατε είναι ζητήματα τα οποία έχουν απασχολήσει και τον δημόσιο διάλογο και είναι υπαρκτά -ο καθένας προφανώς έχει εδώ τις προσεγγίσεις του-, αλλά όλο αυτό το χρονικό διάστημα έχουν απασχολήσει.

**ΜΙΧΑΗΛ ΚΑΤΡΙΝΗΣ:** Μόνο εσάς δεν έχουν απασχολήσει. Σας παρακολουθήσαμε και τους τέσσερις!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όλους μάς απασχόλησαν, κύριε συνάδελφε, το σύνολο της Ολομέλειας εδώ και βεβαίως και την Κυβέρνηση απασχόλησε.

Ποιο είναι το προστιθέμενο στοιχείο εδώ; Τι είναι εκείνο το οποίο αλλάζει και σας οδηγεί στη συγκεκριμένη κατάθεση της προτάσεως δυσπιστίας; Γιατί δεν την καταθέσατε με αυτά τα στοιχεία τα οποία υπήρχαν όλο το προηγούμενο διάστημα και δηλώσατε ότι θα τα καταθέσετε την Κυριακή; Το δημοσίευμα του «Βήματος»!

Το οποίο τι λέει, το δημοσίευμα του «Βήματος»; Αναφέρεται σε μια υπόθεση, για την οποία όχι απλώς δόθηκαν αμέσως εξηγήσεις, αλλά της οποίας κυριολεκτικά δεν καταλαβαίνει κανείς το περιεχόμενο. Δηλαδή υλικό το οποίο βρίσκεται στον ανακριτή, υλικό το οποίο έχει δημοσιευτεί και έχει παιχτεί εκείνες τις ημέρες στην κρατική τηλεόραση, υλικό για το οποίο δόθηκαν όλες οι διευκρινίσεις, σεις κρίνετε ότι αυτό μόνο εξαρκεί για να ζητήσετε να πέσει η Κυβέρνηση.

Όταν σας λέμε, λοιπόν, ότι είστε εντολοδόχος συγκεκριμένων εκδοτικών συμφερόντων, εννοούμε ακριβώς τη σχέση αυτού του δημοσιεύματος, που είναι το μόνο πρόσθετο, με την πρόταση δυσπιστίας που συζητούμε σήμερα. Αλλιώς, όλα τα υπόλοιπα έχουν αναπτυχθεί πλείστες όσες φορές. Καλοδεχούμενη.

Και δημιουργείται και μια ακόμη εντύπωση. Επιτρέψτε μου να το πω κι αυτό. Έχω δηλώσεις του Προέδρου της Αξιωματικής Αντιπολίτευσης, που λέει: «Σόου και κοκορομαχία θα είναι η συζήτηση για την πρόταση δυσπιστίας».

(Χειροκροτήματα από την πτέρυγα της Νέας Δημοκρατίας)

Σόου και κοκορομαχία στο οποίο προσυπογράψατε, κύριοι συνάδελφοι; Προσυπογράψετε να γίνει ένα σόου και μια κοκορομαχία, που μάλιστα λέει ο Πρόεδρός σας ότι δεν θα έχει κανένα απολύτως αποτέλεσμα;

Βεβαίως και δεν θα έχει κανένα απολύτως αποτέλεσμα. Κύριε Πρόεδρε, η αλήθεια είναι ότι επί της προτάσεως δυσπιστίας θα δώσει απάντηση η Βουλή μέσα στο επόμενο τριήμερο και βεβαίως θα δώσει και καθοριστική απάντηση ο ελληνικός λαός στις επικείμενες ευρωεκλογές.

Επιθυμούμε την άμεση πρόοδο της διαδικασίας και την άμεση συζήτηση της πρότασης δυσπιστίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, μετά την απάντηση της Κυβέρνησης, όπως αντιλαμβάνεστε, και την επιλογή της άμεσης συνέχειας στο θέμα και όχι μετά διήμερο, η έναρξη της συζήτησης της πρότασης δυσπιστίας κατά της Κυβέρνησης θα γίνει σήμερα.

Κατόπιν αυτού, οφείλουμε να διακόψουμε τη συνεδρίαση του νομοσχεδίου και, όταν το ξαναρχίσουμε, ομιλητής θα είναι ο κ. Τσακαλώτος. Να ορίσω ως έναρξη της συζήτησης της πρότασης δυσπιστίας την εβδόμη απογευματινή σήμερα, ώστε να προετοιμαστούν και οι ανακλήσεις συνεδριάσεων σε αυτό το τριήμερο διαφόρων οργάνων της Βουλής αλλά και μία στοιχειώδης προεργασία για το ξεκίνημα της τριήμερης διαδικασίας.

Συνεπώς η δεύτερη συνεδρίαση θα γίνει άμεσα, αύριο, Τέταρτη 27 Μαρτίου, στις 9.00΄ και η τρίτη συνεδρίαση την Πέμπτη 28 Μαρτίου, επίσης στις 9.00΄, ώστε η συζήτηση να τελειώσει το αργότερο, όπως προβλέπει ο Κανονισμός, τη δωδεκάτη νυκτερινή της τρίτης ημέρας με ονομαστική ψηφοφορία και με μία προσπάθεια να μιλήσουν όσο το δυνατόν περισσότεροι εκ των συναδέλφων οι οποίοι θα εγγραφούν.

Ήθελα να σας πω, πριν διακόψουμε τη συνεδρίαση, ότι στην έναρξη της συζήτησης, που θα γίνει σε δύο ώρες, για την πρόταση δυσπιστίας που μόλις υπεβλήθη με πρωτοβουλία του κ. Ανδρουλάκη, θα καθοριστεί ο τρόπος διεξαγωγής της συζήτησης. Κατά βάση, παραπέμπω στη συζήτηση επί αναλόγου πρότασης δυσπιστίας που συζητήθηκε τέλη Ιανουαρίου του 2023. Ως προς τον τρόπο και τη διαδικασία των ομιλητών, εκτός από αυτή την πεπατημένη, θα ακολουθήσουμε και τα πρότυπα της συζήτησης επί του προϋπολογισμού. Και το αναφέρω αυτό, γιατί είναι πρόσφατο. Πριν από ενάμιση μήνα συζητήσαμε επί του προϋπολογισμού.

Ξεκινούμε -πρόχειρα σας το λέω και κλείνω τη συζήτηση- με τους δύο εισηγητές από τους ογδόντα τρεις που υπέγραψαν την πρόταση. Κατά τη διάρκεια της ομιλίας των δύο αυτών εισηγητών εγγράφονται όποιοι θέλουν να εγγραφούν και εν συνεχεία μπαίνουμε στη διαδικασία, η οποία θα κρατήσει μέχρι την Πέμπτη, πολύ αργά το απόγευμα.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Με τη συναίνεση του Σώματος και ώρα 17.07΄ λύεται η συνεδρίαση για σήμερα Τρίτη 26 Μαρτίου 2023 και ώρα 19.00΄, µε αντικείμενο εργασιών του Σώματος κοινοβουλευτικό έλεγχο, σύμφωνα µε την ειδική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**